2 Pegawai Kanan PDRM bertukar
5 Oktober 2021, 8:48 pm
KUALA LUMPUR – Polis Diraja Malaysia (PDRM) hari ini mengumumkan pertukaran membabitkan dua Pegawai Kanannya yang akan berkuat kuasa pada Jumaat ini.
Superintendan Komunikasi Korporat Urus Setia Ketua Polis Negara PDRM, Superintendan Skandaguru Anandan berkata, pertukaran diketuai Komander Pasukan Polis Marin, Jabatan Keselamatan Dalam Negeri Dan Ketenteraman Awam, Bukit Aman, Deputi Komisioner Mohd. Yusoff Mamat.
“Beliau akan bertukar sebagai Ketua Staf Operasi, Markas National Task Force (PPM) PDRM.
“Sementera Timbalan Komander Pasukan Polis Marin (Kepolisan Am/Strategik/Siasatan), Jabatan Keselamatan Dalam Negeri Dan Ketenteraman Awam, Bukit Aman, Asisten Komisioner Zulafendy Hassan akan bertukar sebagai Pengarah Operasi Bahagian Operasi (J3), PPM, PDRM,” katanya dalam satu kenyataan di sini hari ini. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PN Melaka sedia runding kerusi dengan UMNO
Oleh KOSMO!

5 Oktober 2021, 7:51 pm
Oleh MUHAMMAD SHAHIZAM TAZALI
MELAKA – Perikatan Nasional (PN) negeri sedia berunding dengan UMNO berhubung pembahagian kerusi bagi menghadapi pilihan raya negeri (PRN).
Pengerusinya, Datuk Mohd. Rafiq Naizamohideen berkata, perbincangan itu penting bagi mengelakkan pertembungan tiga penjuru.
Bagaimanapun, katanya, terpulang kepada UMNO sama ada mahu berunding atau sebaliknya.
“Kalau mereka (UMNO) enggan berunding, itu hak mereka. PN sentiasa terbuka untuk berunding.
“Keteguhan solidariti antara komponen-komponen PN menjadi kekuatan kami. Pas dan Parti Pribumi Bersatu Malaysia (Bersatu) tidak akan bertembung sesama sendiri,” katanya pada sidang akhbar PN Melaka di Ayer Keroh, di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Eksesais bersama Gold 2021 tanpa bersentuhan
Oleh MOHD SYALMIZI HAMID

5 Oktober 2021, 7:45 pm
SEBERANG PERAI – Eksesais Bersama Gold 2021 di bawah Perjanjian Pertahanan Lima Negara (FPDA) dilaksanakan dengan prosedur operasi standard (SOP) ketat tanpa melibatkan sebarang bentuk sentuhan.
Panglima Angkatan Bersama, Leftenan Jeneral Datuk Yazid Arshad berkata, kaedah sidang video di antara peserta digunakan sepenuhnya bagi sebarang perbincangan dan peserta hanya bertemu di kawasan eksesais di laut yang telah ditetapkan.
“Sebagai negara yang diberi tanggungjawab untuk eksesais kali ini, Malaysia mengambil langkah sewajarnya dalam memastikan aspek keselamatan dipatuhi dan kesihatan peserta yang terlibat diberi perhatian.
“Bersesuaian dengan norma baharu, ia tidak melibatkan sentuhan dan semua aktiviti dirancang dengan sebaiknya,” katanya kepada pemberita hari ini.
Beliau berkata demikian selepas menyempurnakan Majlis Pembukaan Eksesais Bersama Gold 21 di Auditorium Headquarters Integrated Air Defense System (HQIADS) di Butterworth di sini.
Turut hadir secara sidang video ialah Komander HQIADS Geoffrey Harland.

Eksesais itu berlangsung bermula 8 Oktober lalu sehingga 18 Oktober ini.
Menurutnya lagi, eksesais itu dilaksanakan sebagai signifikan sempena ulang tahun ke-50 FPDA dan Malaysia diberi penghormatan sebagai tuan rumah.
“Aset yang terlibat adalah 25 buah pesawat pejuang, (enam) pesawat bantuan, (enam) helikopter, (10) kapal perang dan (sebuah) kapal selam di kawasan Zon Eksklusif Ekonomi Malaysia di Laut China Selatan.
“Selain itu, ia turut melibatkan lebih 2,000 anggota tentera dari negara-negara peserta termasuk Malaysia, Australia, New Zealand, Singpura dan United Kingdom,” katanya lagi. – K! ONLNE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Presiden Indonesia diminta selesaikan isu nama anak panjang
Oleh KOSMO!

5 Oktober 2021, 8:00 pm
JAKARTA – Ibu bapa kepada kanak-kanak lelaki yang tular kerana mempunyai 19 perkataan dalam namanya menulis surat terbuka kepada Presiden Indonesia, Joko Widodo (Jokowi) ekoran kegagalan mereka mendapatkan sijil lahir buat kanak-kanak itu, lapor laman berita Suara.com hari ini.
Rangga Madhipa Sutra Jiwa Cordosega Akre Askhala Mughal Ilkhanat Akbar Sahara Pi – Thariq Ziyad Syaifudin Quthuz Khoshala Sura Talenta sebelum ini pernah tular selepas dilahirkan pada 6 Januari 2019 kerana mempunyai nama yang panjang.
Bagaimanapun, sehingga kini, meskipun berusia hampir tiga tahun, kanak-kanak itu dilaporkan tidak mempunyai sijil lahir kerana permohonan ibu bapanya untuk mendaftarkan namanya ditolak atas sebab terlalu panjang.
Menerusi satu hantaran yang dimuat naik di Instagram akaun @memomedsos, ibu bapa kanak-kanak tersebut menulis surat terbuka untuk Jokowi bagi membantu menyelesaikan masalah mereka.
Selain mengadu bahawa nama kanak-kanak itu sering dijadikan bahan jenaka, mereka turut meminta agar Jokowi dapat menguruskan hal berkaitan sijil lahir.
“Mungkin bagi sesetengah orang yang tidak faham maksud sesuatu nama, nama anak kami dijadikan bahan ejekan dan jenaka.

“Jika di daerah ini kami gagal mendaftarkan nama anak ini, kami berharap agar Presiden Jokowi dapat membantu menjadikan nama itu sah di negara Indonesia,” ujar bapa kanak-kanak tersebut.
Hantaran itu menjadi tular dengan ramai netizen mengetengahkan pendapat masing-masing mengenai isu tersebut.
“Anda yang memberikan nama yang panjang kepadanya, sekarang Presiden yang perlu selesaikan. Waras atau tidak?” kata seorang netizen.
“Memang benar bahawa nama adalah satu doa, bahkan setiap kata-kata juga merupakan doa. Namun, apa yang perlu ditekankan di sini adalah sesuatu yang berlebihan pun tidak bagus,” kata seorang lagi. – Agensi


‘Pernah fikir dalam otak tak?’ – Mila Jirin selar petugas MBSJ
Oleh NUR EMIRA SAIZALI

5 Oktober 2021, 6:27 pm
PETALING JAYA – Belum reda kisah rayuannya terhadap seorang menteri, muncul pula isu lain apabila seorang individu dipercayai kakitangan Majlis Bandaraya Subang Jaya (MBSJ) meminta Mila Jirin membayar kos lesen premis perniagaannya.
“Mohon lesen dulu untuk tempat awak itu. Sejak sebelum Perintah Kawalan Pergerakan sudah diberikan notis, saman sikit pun awak tak layan. Buat yang wajib dahulu, senang kerja awak nanti,” tulis seorang wanita dalam ruangan komen sebuah entri Instagram Mila.
MILA turut memuat naik tangkap layar komen seorang wanita yang dikatakan kakitangan MBSJ
Menyelar tindakan individu berkenaan, Mila mempersoalkan berapa kali dia harus membayar kos lesen memandangkan bisnes tidak beroperasi selama hampir dua tahun.
“Dalam tempoh setahun berapa kali saya perlu bayar kos lesen? Awak bek
“Kerja di PBT (pihak berkuasa tempatan) sepatutnya bertanya khabar usahawan yang sudah lebih setahun tidak berniaga, bukannya suruh terus bayar.
“Kos lesen setahun hampir RM10,000 dan premis diarahkan tutup!” katanya dalam satu entri Instagram.

Pemilik nama penuh Norsyarmilla Jirin, 33, itu juga memaklumkan, dia sudah membayar kos lesen yang sepatutnya akan tamat tempoh pada Mac 2022.
“Awak tulis secara umum menggambarkan saya tidak membayar kos lesen. Saya sudah membayar RM9,490 dan tamat tempoh pada Mac 2022 itu untuk apa?
“Sekarang tahun 2021 atau sudah masuk 2022? Lesen sekarang perlu bayar dua kali setahun?” ujarnya geram.
Bekas juara Akademi Fantasia lima itu juga terkilan kerana individu tersebut tidak memahami kesusahannya sebagai usahawan yang terjejas akibat pandemik Covid-19.
“Pernah fikir dalam otak tak, kesukaran hendak bayar dengan premis yang tutup tidak boleh berniaga. Awak mungkin tak rasa sebab setiap bulan bergaji.
“Apa hal awak pulak nak bersimpati dengan masalah kami kan? Yang penting saman sebab lewat atau tidak bayar.
“Peniaga nak bungkus, tutup atau mati pun bukan urusan awak,” ujarnya lagi.
Tegas Mila, dia juga akan membawa isu tersebut kepada pihak MBSJ untuk tindakan lanjut kerana menganggap tindakan individu berkenaan telah memalukannya.
“Saya akan bawa isu ni ke MBSJ kerana perkara tersebut tidak patut ditulis oleh warga kerja MBSJ kepada peniaga yang bayar lesen perniagaan.
“Harap Maklum saya dah mesej awak untuk dapatkan maklumat awak untuk dilaporkan ke MBSJ. Jika tak beri kerjasama pun tak apa, saya ke MBSJ sahaja untuk buat aduan,” tegasnya.
Difahamkan komen tersebut muncul selepas Mila lantang bersuara mengenai mengenai majlis sosial dalam tempat tertutup berkemungkinan menjadi sektor terakhir yang akan dibuka seperti yang diumumkan oleh Menteri Kesihatan, Khairy Jamaluddin semalam.
Menurut Khairy, perkara tersebut akan dinilai berdasarkan situasi semasa selepas larangan rentas negeri ditarik semula.
Kenyataan tersebut mendapat pelbagai reaksi daripada netizen khususnya pengusaha katering dan perunding perkahwinan yang terjejas akibat pandemik Covid-19.
Sekitar Mei tahun lalu, Mila pernah menyuarakan kebimbangan tentang nasib 100 orang pekerjaannya selepas perniagaan perkahwinan dan katering yang diusahakan.
Lantas, dia telah mengambil inisiatif untuk memulakan perniagaan menjual kek dan pastri bagi meneruskan kelangsungan syarikat dan pekerjanya.- K! ONLINE


Anak Orang Asli cemerlang STPM masuk UTHM
Oleh NUR ALINA HASSAN

5 Oktober 2021, 6:28 pm
BATU PAHAT – Anak Orang Asli dari Kampung Kangkar Senangar di sini, yang meraih keputusan cemerlang dalam Sijil Tinggi Pelajaran Malaysia (STPM) tahun lalu memutuskan untuk melanjutkan pengajian di Universiti Tun Hussein Onn Malaysia (UTHM) di sini.
Intan Nurhidayah Lim, 20, yang memperoleh Purata Nilai Gred Keseluruhan (PNGK) 4.00 dalam STPM berkata, dia memilih universiti awam berkenaan kerana terdapat kursus diminatinya selain lokasi kampus terletak berhampiran rumah keluarganya.
Menurut gadis suku kaum Jakun itu, peluang untuk melangkah Institut Pengajian Tinggi Awam (IPTA) tidak disia-siakan dan mahu menjadi contoh terbaik buat masyarakat Orang Asli.
“Saya berharap dapat menjadi pelajar yang cemerlang dalam segala aspek sekali gus menjadi contoh teladan kepada anak-anak masyarakat Orang Asli untuk terus berusaha mencapai kejayaan dalam pelajaran.
“Sebelum ini saya sering mengikuti hal-hal yang berkaitan UTHM seperti kursus yang ditawarkan dan aktiviti kesukarelawan.
“Lama-lama saya semakin berminat dan terus memasang impian untuk menjadi salah seorang pelajar universiti teknikal ini,” katanya.

Intan Nurhidayah dan pelajar UTHM, Nurul Humaira Aina Setia Jaya dari Fakulti Kejuruteraan Mekanikal dan Pembuatan mrupakan antara 21 pelajar yang terpilih menerima bantuan pendidikan daripada Kementerian Pengajian Tinggi.
Menteri Pengajian Tinggi, Datuk Seri Dr. Noraini Ahmad hadir pada program Walkabout Sentuhan Kasih Mahasiswa @ KPT Prihatin kelmarin. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


SPR terima pemakluman rasmi pembubaran DUN Melaka
Oleh LUQMAN RIDHWAN MOHAMED NOR

5 Oktober 2021, 7:15 pm
PUTRAJAYA – Suruhanjaya Pilihan Raya (SPR) mengesahkan telah menerima pemakluman rasmi daripada Speaker Dewan Undangan Negeri (DUN) Melaka berhubung pembubaran DUN Melaka penggal ke-14 semalam.
Setiausaha SPR, Datuk Ikmalrudin Ishak berkata, pembubaran tersebut adalah sebagaimana termaktub di bawah Fasal (2) Perkara 19 Perlembagaan Negeri Melaka.
“Berdasarkan Fasal (4) Perkara 19 Perlembagaan Negeri Melaka berkehendakkan suatu pilihan raya umum hendaklah diadakan dalam tempoh 60 hari dari tarikh pembubaran DUN itu.
“Justeru itu, SPR akan mengadakan Mesyuarat Khas bagi membincangkan mengenai pelaksanaan pilihan raya tersebut. Tarikh mesyuarat berkenaan akan dimaklumkan kemudian oleh pihak SPR,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki pijak, sorok mayat budak dijel 8 tahun
Oleh NUZULSHAM SHAMSUDDIN

5 Oktober 2021, 7:29 pm
PUTRAJAYA – Perbuatan seorang penganggur menganiayai seorang kanak-kanak lelaki berusia dua tahun dengan menumbuk, memijak badan dan kepala serta menyorokkan mayat mangsa dalam tong ikan di Sungai Petani, Kedah pada 2016 berbalas selepas dihukum penjara lapan tahun
Keputusan sebulat suara itu dibuat panel hakim yang diketuai oleh Datuk Seri Kamaludin Md. Said bersama Datuk Abu Bakar Jais dan Datuk Hashim Hamzah selepas Mohd. Affandi Fauzi Ramlee, 39, mengaku bersalah atas pertuduhan pindaan di Mahkamah Rayuan di sini semalam.
Dalam penghakimannya, hakim Kamaludin berkata, berdasarkan fakta kes, tertuduh bertindak terlalu kejam kerana menganiaya kanak-kanak kecil itu sehingga tidak dapat dibayangkan penderitaan yang dialami mangsa.
“Walaupun, tertuduh mengaku bersalah, tetapi mahkamah perlu mengambil kira faktor kepentingan awam, maka hukuman dikenakan bermula hari ini,” katanya.
Terdahulu, semasa prosiding, peguam Kee Wei Lon yang mewakili tertuduh merayu agar anak guamnya dikenakan hukuman minimum tanpa denda kerana tertuduh telah menjalani hukuman penjara 60 bulan atas kesalahan mendera kakak mangsa yang ketika itu berusia empat tahun.
“Mohd Affandi kemudian dibebaskan pada 15 April 2020 dan masih belum mendapat sebarang pekerjaan. Pihak kami juga memohon agar mahkamah mengambil kira tempoh tahanan reman selama dua tahun tiga bulan ketika Mohd Affandi disiasat mengikut Seksyen 302 Kanun Keseksaan bermula 24 November 2016,” katanya.

Dalam pada itu, Wei Lon ketika membuat rayuan hukuman turut berhujah, tertuduh tidak pernah diberi peluang untuk mengaku bersalah kerana tidak ditawarkan atas pertuduhan pilihan.
Menurutnya, tindakan tertuduh hadir sendiri ke mahkamah walaupun telah dilepas dan dibebaskan sebelum ini menunjukkan dia benar-benar insaf dan mengambil tanggungjawab atas kesalahan tersebut.
Bagaimanapun, Timbalan Pendakwa Raya, Samihah Rhazali mencadangkan, tertuduh dikenakan hukuman maksimum tanpa mengambil kira hukuman terdahulu kerana melibatkan mangsa yang berbeza.
“Banyak perbuatan (seperti) menendang, pukul dan pijak dilakukan sehingga akhirnya mangsa ditemui mati, malah tertuduh mempunyai rekod lampau kerana mendera kakak mangsa,” katanya.
Pada 6 Disember 2016, Mohd. Affandi dihadapkan ke Mahkamah Majistret Sungai Petani, Kedah, atas dakwaan membunuh Muhammad Qhairullah Abd. Hadi, 2, di sebuah rumah di Flat Paya Nahu pada pukul 8 pagi, 27 Oktober hingga pukul 2 pagi, 24 November tahun sama.
Tertuduh didakwa melakukan kesalahan itu mengikut Seksyen 302 Kanun Keseksaan yang jika sabit kesalahan boleh dihukum gantung sampai mati.
Pada 26 Februari 2019, Mahkamah Tinggi Alor Setar, Kedah membebaskan tertuduh sebelum pihak pendakwaan membuat rayuan dengan meminda pertuduhan mengikut Seksyen 31(1)(a) Akta Kanak-Kanak 2001.
Mengikut pertuduhan pindahan, Mohd. Affandi didakwa sebagai orang yang mempunyai pemeliharaan kepada Muhammad Qhairullah, telah menganiayai kanak-kanak itu di lokasi dan tarikh sama.
Seksyen itu memperuntukkan hukuman denda sehingga RM20,000 atau penjara maksimum 10 tahun atau kedua-duanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek 74 tahun jadi mangsa rogol, bunuh
Oleh KOSMO!

5 Oktober 2021, 7:00 pm
JAKARTA – Seorang lelaki dari daerah Samosir dalam wilayah Sumatera Utara berdepan hukuman penjara 15 tahun kerana merogol dan membunuh seorang nenek berusia 74 tahun, lapor laman berita Suara.com semalam.
Suspek yang hanya dikenali sebagai ARH, 35, melakukan jenayah tersebut di rumah mangsa ketika dalam keadaan mabuk.
Menurut pegawai penyiasat dari Unit Siasatan Jenayah Polis Samosir, Asisten Komisioner Polis Suhartono, dalam kejadian yang berlaku pada 29 September lepas, suspek telah pergi ke rumah mangsa selepas meminum arak.
Mangsa yang sedang tidur membuka pintu rumahnya dan menyuruh suspek yang merupakan rakan kepada salah seorang ahli keluarganya tidur di rumahnya sementara dia kembali tidur di dalam biliknya.
Kira-kira pukul 1 pagi, suspek secara tiba-tiba masuk ke dalam bilik mangsa dengan memanjat dinding dan cuba memperkosa mangsa.
Mangsa yang cuba melawan kemudiannya dicekik oleh suspek sehingga meninggal dunia.

“Ketika menyedari bahawa mangsa telah meninggal dunia, suspek bertindak merogol mayatnya dan menyambung tidur sebelum keluar dari rumah itu sekitar pukul 6 pagi,” kata Suhartono.
Ahli keluarga yang berasa curiga kerana mangsa tidak keluar dari rumah kemudiannya membuka pintu bilik mangsa sebelum menemui mayatnya.
“Suspek ditangkap ketika ingin melarikan diri beberapa jam selepas kejadian,” kata Suhartono.
Jika didapati bersalah, dia boleh dikenakan hukuman penjara maksimum 15 tahun atas kesalahan membunuh. – AGENSI


Neelofa dah main teka-teka wajah bayi?
Oleh KOSMO!

5 Oktober 2021, 7:25 pm
PETALING JAYA – Nama selebriti terkenal Neelofa sekali lagi menjadi bualan netizen dalam media sosial hari ini apabila memuat naik sebuah video menggunakan aplikasi tekaan wajah bayi hasil gabungan rupa paras ibu bapa.
Dalam video tersebut, aplikasi tersebut menunjukkan bayangan dua wajah iaitu bayangan anak lelaki dan perempuan hasil gabungan wajahnya dengan suami tercinta, Haris Ismail.
Pada awalnya, ramai yang menyangka video tersebut dihasilkan oleh kumpulan peminat fanatik bekas pengacara program Next to Neelofa itu, namun sebaliknya yang berlaku apabila rata-rata memberitahu kandungan tersebut dimuat naik sendiri oleh Neelofa.
Rata-rata peminat melahirkan rasa terkejut kerana tidak menyangka selebriti berniqab itu memuat naik video tersebut serta memiliki akaun TikTok sendiri.
TANGKAP layar antara komen netizen yang mendakwa akaun tersebut milik Neelofa.
“Aku ingat ini akaun peminat tetapi rupa-rupanya Neelofa sendiri yang muat naik,” komen seorang netizen teruja.
Tidak cukup dengan itu, ramai yang menganggap video tersebut merupakan bayangan (hint) Neelofa untuk membuat hebahan awal kepada umum bahawa dia sedang hamil anak pertama.

“Saya tahu ini hint mengenai awak akan menimang cahaya mata tidak lama lagi,” tulis seorang pengguna TikTok.
“Tahniah Neelofa. Bakal ibu-ibu memang suka buat benda macam ini,” gurau seorang lagi netizen.
Sehingga kini, video yang dimuat naik tiga hari lalu itu telah mencapai sejuta tontonan dan meraih lebih 87,000 tanda suka.
Baru-baru ini, pelakon filem Pilot Cafe itu mencuri perhatian ramai apabila kerap memegang perutnya ketika hadir ke Kompleks Mahkamah Seremban, Seremban, Negeri Sembilan pada 24 September.
Sejak Julai lalu, khabar angin mengenai dia sedang hamil anak pertama bertiup kencang selepas sering kelihatan penat dan memegang perutnya dalam beberapa sesi siaran langsung dalam Instagram.
Bagaimanapun sehingga hari ini, baik Neelofa mahupun Haris, masing-masing masih mengunci mulut mengenai dakwaan tersebut. – K! ONLINE
Untuk rekod, pasangan berkenaan selamat mendirikan rumah tangga pada 27 Mac lalu di sebuah hotel terkemuka di ibu negara. – K! ONLINE


Kamal Adli dah ukur baju nikah?
Oleh MOHD. HAIKAL ISA

5 Oktober 2021, 7:20 pm
PETALING JAYA – “Maaf, baru selesai ukur baju.”
Itu jawapan ringkas pelakon yang juga tunang kepada pelakon jelita, Uqasha Senrose iaitu Kamal Adli kepada Kosmo! Online ketika diminta memperincikan perkongsian video memperlihatkan dirinya sedang membuat ukuran baju bersama di beberapa butik jenama popular menerusi Instagramnya.
Kamal atau nama lengkapnya, Ahmad Kamal Ahmad Adli, 35, dilihat sibuk diambil ukuran badan oleh beberapa pereka fesyen tersohor tanah air bagi menyarung baju dikatakan bakal digayakan pada hari bahagianya bersama Uqasha yang masih belum didedahkan tarikh pernikahannya kepada umum.
Menerusi dua video pendek yang dimuat naik dalam Instastory, pelakon siri Viu berjudul Black itu dilihat mengambil ukuran baju bersama dua jenama pakaian popular iaitu Lord’s Tailor dan Rizman Ruzaini.
Ditebak pertanyaan sama ada hari pernikahannya dengan Uqasha atau nama lengkapnya, Nik Zaris Uqasha Nik Sen semakin dekat, Kamal hanya membalas perihal itu dengan menghela tawa, sekali gus membiarkan teka-teki itu terus menjadi persoalan ramai.
Terdahulu, Kamal membuat kejutan apabila melamar Uqasha secara langsung pada siaran Anugerah MeleTOP Era 2020 (AME 2020) yang berlangsung Disember tahun lalu.

Hubungan cinta mereka mula menjadi perhatian peminat selepas digandingkan dalam sebuah drama arahan Michael Ang berjudul, Setelah Terlafaznya Akad.
Sekitar Mac lalu, Kamal dan Uqasha mengesahkan bakal diijabkabulkan namun enggan mendedahkan tarikh pernikahan mereka.
Kalau mengikut perancangan asal, pasangan itu sepatutnya mengadakan majlis akad nikah dan tiga majlis resepsi di sebuah pusat peranginan tanah tinggi terkemuka namun terpaksa menangguhkan hasrat tersebut disebabkan kes Covid-19 yang semakin membimbangkan.
Pada Jun lalu, Kamal mendedahkan secara eksklusif kepada Kosmo! Online bahawa kalau bukan disebabkan pandemik Covid-19 yang menjadi kekangan buat ramai pasangan bercinta untuk mendirikan masjid, dia dan Uqasha sepatutnya sudah bergelar suami isteri pada bulan tersebut.
“Tak naklah nikah online ke apa atau yang boleh datang 40-30 orang. Apa yang nak dikenang nanti. Pada waktu sama, kita hormat lockdown dan tunggu kes Covid-19 negara reda,” katanya. – K! ONLINE


Kesedaran masyarakat mengenai sistem amaran awam masih rendah
Oleh ZAKKINA WATI AHMAD TARMIZI

5 Oktober 2021, 7:40 pm
SEREMBAN – Tahap kesedaran masyarakat di negara ini mengenai sistem amaran awam masih rendah termasuk keperluan untuk mereka mengambil tindakan sewajarnya ketika menghadapi situasi kecemasan dan bencana.
Timbalan Ketua Pesuruhjaya (Operasi) Angkatan Pertahanan Awam Malaysia (APM), Dr. Norhafifi Ismail berkata, keadaan tersebut antara lain disebabkan oleh kebanyakan lokasi di negara ini masih belum dilengkapi sistem amaran awam dan hanya separuh sahaja rakyat yang menyedari tentang sistem berkenaan.
“Rata-rata rakyat di negara ini masih belum mengetahui dan terdapat lokasi yang belum lagi dilengkapi dengan sistem amaran awam.
“Bermula tahun ini, kami mahu menggalakkan orang awam dan melatih mereka untuk bertindak bagi menyelamatkan diri dan pelbagai latihan pertolongan cemas. APM juga akan mendedahkan kepada bunyi dan siren amaran kepada mereka,” katanya.
Beliau berkata demikian kepada pemberita selepas menjalankan ujian siren bagi zon selatan di Pejabat APM Negeri Sembilan di sini hari ini.
Norhafifi dalam pada itu menjelaskan pemasangan sistem amaran awam di seluruh negara melibatkan peruntukan sebanyak RM540 juta yang dijalankan secara berperingkat bagi tempoh tiga tahun. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


3 beradik tipu diculik, minta bapa wang tebusan
Oleh NUR ALINA HASSAN

5 Oktober 2021, 7:20 pm
MUAR – Tiga beradik sanggup memperdaya bapanya dengan mendakwa kononnya mereka diculik untuk mendapatkan sejumlah wang tebusan dalam kejadian Jumaat lalu.
Ketua Polis Daerah Muar, Asisten Komisioner Zaharudin Rasip berkata, tiga suspek wanita berusia antara 25 hingga 32 tahun itu telah membuat panggilan telefon kepada bapanya mengatakan kononnya mereka dikurung.
Bagaimanapun menurut beliau, mangsa berusia 66 tahun itu kemudian segera membuat laporan polis berhubung kejadian menimpa anak-anaknya.
“Menurut mangsa, melalui panggilan telefon anaknya telah memaklumkan bahawa bapa mereka perlu menyediakan sejumlah wang jika mahu dilepaskan.
“Bagaimanapun, pada pukul 8.30 malam semalam, polis telah menahan tiga suspek di dua lokasi berasingan,” katanya dalam kenyataan di sini.
Menurut Zaharudin, siasatan mendapati ketiga-tiga suspek telah berkonspirasi membuat cerita palsu bahawa mereka dikurung bagi mendapatkan wang dari bapanya.

“Kesemua wanita berkenaan kini direman bermula hari ini hingga Khamis di bawah Seksyen 384 Kanun Keseksaan kerana melakukan pemerasan.
“Polis masih menyiasat motif kejadian dan memohon orang ramai agar tidak membuat sebarang kejadian jenayah palsu,” katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jualan Proton bulan lalu atasi angka 10,000
Oleh MUHAMMAD IKHWAN IDERIS

5 Oktober 2021, 6:58 pm
PETALING JAYA – Syarikat kereta tempatan, Proton berjaya menjual sebanyak 10,380 unit kenderaan pada September lalu, iaitu bulan pertama selepas berakhirnya pelaksanaan Perintah Kawalan Pergerakan (PKP).
Prestasi tersebut membolehkan Proton mengekalkan kedudukan kedua dalam kalangan pengeluar kenderaan di negara ini, dengan anggaran pegangan pasaran tahun ini sekitar 23 peratus, berbanding 20.7 peratus untuk keseluruhan tahun 2020.
Model Proton Saga terus memacu jualan dengan 3,907 unit terjual pada September, diikuti model kenderaan utiliti sukan (SUV), X50 dan X70, masing-masing pada 2,431 dan 1,577 unit.
Proton Persona dan Iriz 2022 yang baharu dilancarkan turut mencatatkan prestasi memberangsangkan, dengan 1,440 unit terjual untuk Persona dan 749 unit bagi Iriz.
Roslan
Ketua Pegawai Eksekutif Proton Edar, Roslan Abdullah berkata, Proton sebenarnya mampu menjual lebih daripada 10,380 unit, namun proses pemulihan pandemik masih memberi kesan kepada pembekal-pembekal dalam industri automotif.
“Situasi kini bertambah baik, tetapi kekurangan bekalan cip dan komponen lain adalah isu yang tidak akan selesai dalam masa yang singkat jadi kami harus berhati-hati apabila membuat anggaran jualan kerana kapasiti produksi tertakluk kepada perubahan semasa.

“Bagi tiga bulan terakhir tahun ini, Proton akan menumpukan perhatian untuk menyerahkan sebanyak mungkin kenderaan kepada pelanggan yang telah mebuat tempahan.
“Menyelesaikan masalah permintaan yang tertangguh akan membolehkan lebih banyak jualan pada tahun hadapan dan membantu kami maju ke hadapan dengan perancangan untuk meluaskan lagi rangkaian produk yang boleh diberikan kepada pasaran tempatan serta eksport,” katanya. – K! ONLINE


Wanita anggap kekasih ‘kedekut’, enggan beri wang RM1.5 juta
Oleh KOSMO!

5 Oktober 2021, 5:55 pm
JAKARTA – Gara-gara meminta wang tunai berjumlah lima bilion rupiah (RM1.5 juta) daripada teman lelaki, seorang wanita mendedahkan dia ditinggalkan lelaki itu kerana tidak mampu memenuhi permintaan tersebut, lapor laman berita Suara.com hari ini.
Menerusi satu video di laman TikTok, wanita berkenaan memberitahu, wang tersebut diminta oleh keluarganya tanpa mendedahkan tujuan permintaan itu.
Tambahnya, dia berasa kecewa kerana teman lelakinya bertindak meninggalkannya disebabkan enggan memenuhi permintaan tersebut yang disifatkannya sebagai bukanlah sesuatu yang sukar untuk dilakukan.
“Ditinggalkan teman lelaki gara-gara keluarga meminta wang berjumlah lima billion rupiah (RM1.5 juta), padahal itu adalah satu perkara yang mudah,” katanya pada keterangan video tersebut.
Video itu menjadi tular dengan menerima tontonan lebih dua juta kali serta berbelas-belas ribu komen daripada pengguna yang menyelar sikap wanita berkenaan.
“Wang tunai lima billion rupiah (RM1.5 juta) akan terasa masuk akal sekiranya awak cantik dan bijak. Ini tidak, menyusahkan orang lelaki,” kata seorang netizen.

“Buat bekas teman lelakinya, anda bertuah kerana telah memilih untuk pergi,” kata seorang lagi. – Agensi


19 ekor lembu mati dipanah petir
Oleh AIMUNI TUAN LAH

5 Oktober 2021, 4:51 pm
GUA MUSANG – Seorang penternak mengalami kerugian hampir RM100,000 selepas 19 ekor lembu ternakannya mati dipanah petir di kawasan ladang sawit Rancangan Kemajuan Tanah (RKT) Kesedar Paloh 2 di sin semalam.
Pemilik haiwan ternakan itu, Mohd. Sharulafizam Johari, 31, berkata, kejadian tersebut berlaku dipercayai kira-kira pukul 10 malam ketika petir dan hujan lebat.
Menurutnya, dia menternak sebanyak 49 ekor lembu yang dilepaskan berkeliaraan dalam kawasan ladang sawit berkenaan.
“Saya menyedari kejadian itu selepas masuk ke ladang itu untuk melihat ternakan lembu pada pukul 7.30 pagi tadi.
“Saya amat terkejut apabila melihat sekumpulan lembu ternakan sudah mati bergelimpangan tidak jauh antara satu sama lain berhampiran pokok kelapa sawit,” katanya ketika ditemui pemberita di sini hari ini.
Mohd. Sharulafizam berkata, dia percaya 19 ekor lembu ini mati ketika mereka berkumpul di bawah sebatang pokok kelapa sawit sebelum dipanah petir,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Netizen kecewa tudung senteng Wany Hasrita
Oleh SAIRUL ZAMRI MISRANI

5 Oktober 2021, 4:22 pm
PETALING JAYA – Nama penyanyi Wany Hasrita tidak semena-mena menjadi bualan netizen yang rata-rata tidak bersetuju dan kurang senang dengan penampilannya mengayakan stail tudung singkat serta tidak menutup bahagian dada yang sebagaimana imejnya selama ini.
Menerusi hantaran terbaharu dalam Instagram, Wany atau nama sebenarnya Nurshazwany Hasrita Hasbullah, 29, tampil dengan busana berona biru firus (turquoise) dengan gaya tudung yang kelihatan agak singkat selepas menjayakan sebuah program hiburan bersama rakan artis, Sophia Liana.
Rata-rata netizen dan peminat terkejut, bahkan ada yang kecewa dan marah dengan penampilan ‘terbaharu’ Wany. Masing-masing beralasan meminati penyanyi itu kerana sinonim dengan penampilan hijab labuh dan yang sentiasa menutupi bahagian dada sebelum ini.
Bahkan ada juga berprasangka penyanyi lagu Menahan Rindu terikut-ikut dengan trend semasa.
“Ini mesti mesti terikut-ikut. Nak merasa pakai tudung nampak dada, Moga cepat-cepatlah berubah daripada buruk kepada baik bukan sebaliknya.
“Kenal Wany dulu sebab very the (sangat) muslimah dengan tudung dan pakaian. Tapi sekarang, hmmm, boleh je sebenarnya request (minta) stail tudung yang labuh walaupun baju tu macam tu. Entah lah.

“Perasan juga, kenapa tudung dia singkat kali ni. Tak pernah tengok dia pakai tudung singkat macam ni. Saya lebih suka dia pakai tudung yang tutup dada.
“Dia idola aku. Tapi sekarang tudung pun dah singkat, rasa sedih pun ada,” tulis seorang netizen dengan nada kecewa.
Komen netizen yang sedih dan kecewa dengan penampilan tudung senteng Wany.
Tinjauan Kosmo! Online dalam Instagram Wany bagaimanapun tidak menemui sebarang komen balas atau reaksi peribadi daripada dirinya sendiri.
Terdahulu, Wany turut pernah dikecam selepas netizen menyamakan gaun berwarna merah jambu dan tudung putih yang digayakannya pada episod ketiga Separuh Akhir Muzik-Muzik (SFMM35) Disember lalu tidak ubah seperti kuih apam dan putik kapas. – K! ONLINE


Kerajaan tidak pinggir institusi pendidikan Islam di negara ini
Oleh MOHD. HUSNI MOHD. NOOR

5 Oktober 2021, 5:40 pm
PUTRAJAYA – Kerajaan Persekutuan dan kerajaan negeri tidak pernah meminggirkan institusi pendidikan di negara ini khususnya membabitkan sekolah pondok, pusat tahfiz dan sekolah agama.
Ketua Pengarah Jabatan Kemajuan Islam Malaysia (Jakim), Datuk Abdul Aziz Jusoh berkata, kerajaan menerusi Jakim telah menyalurkan bantuan berjumlah RM60 juta kepada 1,066 buah institusi berkenaan sehingga Ogos lalu.
Selain itu, katanya, sebanyak RM244,400 telah disumbangan melalui Tabung Musaadah Covid-19 Jakim-YWM.
“Jakim juga pada ketika ini sedang berusaha dengan pelbagai cara bagi membantu institusi pendidikan Islam agar dapat melangsungkan operasinya demi anak bangsa.
“Jakim juga berkerjasama dengan pihak berwajib seperti Majlis Keselamatan Negara (MKN) dan Kementerian Kesihatan (KKM) untuk memastikan dan menjaga keselamatan warga institusi pendidikan Islam di negara ini,” katanya dalam satu kenyataan hari ini.
Abdul Aziz berkata, antara tindakan segera diambil kerajaan adalah melaksanakan saringan bagi mengesan dan menyekat penularan Covid-19 dalam kalangan warga institusi tersebut.

Katanya, semua langkah itu dilakukan di bawah penyelarasan Lembaga Penasihat Penyelarasan Pendidikan dan Pelajaran Agama Islam (LEPAI) khususnya sepanjang pandemik Covid-19 ini.
Abdul Aziz berkata, Jakim juga menerbitkan Garis Panduan Pengurusan Pengoperasian Kelas Al-Quran dan Fardu Ain dan Sekolah Agama Dalam Norma Baharu sebagai rujukan kepada institusi Pendidikan Islam untuk beroperasi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga asing lengkap vaksin dibenar solat di masjid Pulau Pinang
Oleh SAFINA RAMLI

5 Oktober 2021, 6:15 pm
GEORGE TOWN – Warga asing yang lengkap vaksin Covid-19 dibenarkan untuk menunaikan solat Jumaat dan solat fardhu di masjid dan surau di Pulau Pinang bermula esok.
Pengarah Jabatan Hal Ehwal Agama Islam Pulau Pinang (JHEAIPP), Mohd. Zakuan Zakaria berkata, keputusan itu dibuat setelah mengambil kira situasi semasa, namun kadar bilangan jemaah masih kekal mengikut keluasan ruang solat masjid dan surau.
“Seperti mana makluman pada 17 September, JHEAIPP telah memberi kelonggaran khususnya pertambahan bilangan jemaah yang dibenarkan untuk solat Jumaat, solat fardu dan solat jenazah.
“Setelah mengambil kira situasi semasa berikutan pengumuman Perdana Menteri, Datuk Seri Ismail Sabri Yaakob, maka dibuat beberapa ketetapan antaranya warga asing dibenarkan untuk menunaikan solat dengan syarat telah menerima vaksin lengkap,” katanya dalam satu kenyataan hari ini.
Menurut Zakuan, kuliah Subuh dibenarkan dengan kadar 45 minit sahaja setelah selesai solat masing-masing atau di tempat yang ditandakan.
“Program ceramah dan majlis rasmi di masjid atau surau serta program gotong-royong masih tidak dibenarkan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu bapa punca 100 remaja di Kelantan tolak vaksin
Oleh ROHANA MOHD. NAWI

5 Oktober 2021, 5:01 pm
KOTA BHARU – Dianggarkan seramai 100 remaja di negeri ini dikesan enggan menerima suntikan vaksin Covid -19 selepas dipercayai terpengaruh dengan pendirian ibu bapa masing-masing.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, berdasarkan maklumat yang diperoleh, kumpulan terbabit tidak memberi alasan khusus mengenai tindakan mereka menolak vaksin.
“Berkemungkinan besar pelajar-pelajar dipengaruhi oleh ibu bapa masing-masing. Selain itu, ada juga remaja terbabit masih menunggu kebenaran untuk menerima vaksin yang memerlukan persetujuan ibu bapa.
“Sehingga kini, kita mengesan kira-kira 100 remaja yang enggan divaksin, namun secara keseluruhan sambutan terhadap program vaksinasi dalam kalangan remaja amat menggalakkan sejak dimulakan 20 September lalu,” katanya selepas turun padang melihat perkembangan vaksinasi di Pusat Pemberian Vaksin (PPV) Remaja di Sekolah Kebangsaan Demit 2 di sini hari ini.
Mengulas lanjut, Izani berkata, sehingga hari ini, kira-kira 160,000 remaja berusia antara 12 hingga 17 tahun di seluruh Kelantan sudah menerima sekurang-kurangnya suntikan dos pertama.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Facebook, WhatsApp, Instagram kembali pulih selepas tujuh jam
Oleh KOSMO!

5 Oktober 2021, 4:00 pm
LONDON – Gangguan seluruh dunia yang dialami perkhidmatan media sosial Facebook, WhatsApp dan Instagram dilaporkan kembali pulih selepas lebih tujuh jam tergendala, lapor akhbar Daily Star hari ini.
Gangguan tersebut memberi kesan terhadap berjuta-juta pengguna yang tidak dapat menggunakan akaun mereka, membuka aplikasi atau menghantar pesanan ringkas kepada pengguna lain.
Pakar-pakar dari syarikat keselamatan komputer, Cloudflare berkata, para pekerja teknologi maklumat di Facebook Inc. telah menyelesaikan beberapa isu berkaitan pelayan, sekali gus memulihkan kembali aplikasi-aplikasi tersebut.
Pengguna dilaporkan mula menghadapi kesukaran untuk membuka aplikasi-aplikasi tersebut kira-kira pukul 11 malam semalam, waktu Malaysia.
Platform Downdetector, yang melaporkan status pelayan bagi beberapa laman web popular dunia turut menerima 75,600 laporan berkaitan WhatsApp sahaja.
Gangguan tersebut turut melibatkan para pekerja Facebook yang dilaporkan tidak dapat memasuki pejabat mereka disebabkan pas pekerja tidak boleh berfungsi.

Susulan gangguan tersebut, syarikat teknologi antarabangsa itu mengeluarkan kenyataan permohonan maaf kepada pengguna dengan menggunakan aplikasi pesaingnya, Twitter.
“Buat seluruh komuniti pengguna dan perniagaan di seluruh dunia yang bergantung kepada kami. Kami memohon maaf.
“Kami telah bekerja keras untuk memulihkan semula akses kepada perkhidmatan aplikasi-aplikasi media sosial dan kini, sukacita dimaklumkan bahawa kesemua aplikasi kembali pulih seperti sedia kala. Terima kasih atas kesabaran anda,” kata kenyataan tersebut.
Dalam pada itu, laporan menyebut masalah itu dipercayai berlaku bukan disebabkan aktiviti godaman meskipun terdapat kebarangkalian bahawa ia adalah tindakan sabotaj oleh pekerja.
Pemilik Facebook Inc, Mark Zuckerberg dilaporkan mengalami kerugian sebanyak AS$6 bilion (RM25 bilion) dalam tempoh 24 jam lepas. – AGENSI


Hospital Sibu mohon jururawat kontrak dikekalkan hingga 31 Disember
Oleh EDDY AQMAL MOHAMED HAMIDI

5 Oktober 2021, 5:32 pm
SIBU – Pihak pengurusan Hospital Sibu hari ini memohon agar jururawat kontrak yang bertugas di hospital itu terus dikekalkan sehingga 31 Disember ini demi kepentingan perkhidmatan walaupun telah mendapat perjawatan tetap di hospital lain kelak.
Permohonan itu dibuat dalam usaha mengatasi masalah kekurangan petugas untuk menangani wabak Covid-19 susulan seramai 53 petugasnya telah dijangkiti oleh virus berkenaan selain ada yang dikuarantin, bercuti sakit, dan cuti bersalin.
Pengarah Hospital Sibu, Dr. T. Nanthakumar berkata, banyak usaha dan inisiatif untuk memutuskan rantaian tersebut telah pun dilaksanakan seperti mengerahkan petugas sedia ada untuk bertugas serta memastikan perkhidmatan di semua wad tidak terganggu.
“Pasukan jururawat juga telah memulakan perkhidmatan syif selama 12 jam dan walaupun arahan pembekuan cuti rehat terpaksa dilaksanakan demi kepentingan perkhidmatan, kelonggaran untuk bercuti rehat akan diberikan sekiranya terdapat perkara yang melibatkan kebajikan petugas.
“Hospital Sibu sedaya upaya memastikan usaha mobilisasinya melibatkan 35 pegawai perubatan, 40 jururawat, 25 penolong pegawai perubatan dan 20 pembantu perawatan kesihatan dicapai agar operasi perkhidmatan dapat dikendalikan dengan lancar,” katanya dalam kenyataan hari ini.
Tambah beliau, pihak Hospital Sibu juga akan menerima mobilisasi 10 pegawai perubatan dan 10 penolong pegawai perubatan dalam masa terdekat serta sedang menunggu penubuhan hospital medan.

“Hospital medan itu dijangka mampu memuatkan 100 katil yang pengoperasiannya akan dikendalikan oleh petugas kesihatan daripada Angkatan Tentera Malaysia serta gabungan petugas hospital sedia ada namun perkara tersebut masih dalam proses menunggu kelulusan.
“Bagi mengurangkan kesesakan di Hospital Sibu, pesakit Covid-19 yang stabil akan ditempatkan di Hospital Daro serta Hospital Kanowit dan bagi kes pembedahan elektif yang tertangguh, pesakit telah dihantar ke hospital swasta di sekitar Daerah Sibu,” katanya.
Mengulas lanjut, Nanthakumar berkata, terdapat sebanyak 13 katil Unit Rawatan Rapi (ICU) di Wad Respiratori masih dalam proses naik taraf dan dijangka siap pada 30 Oktober ini manakala 10 katil di ICU Modular yang masih dalam pembinaan pula dijangka siap pada 11 Oktober.
“Dua wad melibatkan Wad Respiratori dan Wad 17 masih dalam proses naik taraf dan dijangka berupaya memuatkan sejumlah 75 katil keseluruhan yang secara tidak langsung meningkatkan keupayaan Hospital Sibu menampung kekurangan kapasiti katil sedia ada.
“Wad Covid-19 Akut yang mempunyai 124 pesakit hanya berkapasiti 64 katil sahaja jadi bagi mengatasi masalah itu, sebahagian daripada Wad 17 akan mula dibuka esok yang melibatkan 24 katil untuk kegunaan lebihan pesakit,” ujar beliau. – K! ONLINE


Dua lagi ADUN Melaka dijangka tarik sokongan
Oleh DIYANATUL ATIQAH ZAKARYA

5 Oktober 2021, 4:47 pm
MELAKA – Ahli Dewan Undangan Negeri (ADUN) Sungai Udang, Datuk Seri Idris Haron memberi bayangan dua lagi wakil rakyat daripada UMNO akan mengikut jejak langkahnya dalam tempoh terdekat.
Menurut beliau, kedua-dua ADUN terbabit dijangka berbuat demikian sekali gus membuktikan Datuk Seri Sulaiman Md. Ali telah kehilangan majoriti.
“Akan ada sejumlah dua ADUN lagi akan bersama kita, tapi ini masih lagi di peringkat perbincangan,” kata beliau.
Ditanya mengenai identiti dua individu tersebut, Idris hanya memaklumkan mereka terdiri daripada ADUN UMNO.
Dengan penyertaan dua lagi ADUN tersebut, Idris mendakwa Pakatan Harapan (PH) mempunyai kelebihan majoriti sebanyak 17 kerusi untuk membentuk kerajaan negeri yang baharu.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksin terbukti kurangkan gejala jangkitan
Oleh NABIL AIMAN NOR AZWAN

5 Oktober 2021, 4:11 pm
PETALING JAYA – Peratusan risiko untuk tidak dijangkiti jangkitan Covid-19 adalah sebanyak lebih 80 peratus bagi individu-individu yang telah melengkapkan dua dos vaksin.
Menerusi perkongsian di Twitternya, Menteri Kesihatan, Khairy Jamaluddin Abu Bakar menjelaskan, vaksin Covid-19 bukan sahaja dapat melindungi kita dari gejala dan kematian malah mampu mengurangkan risiko jangkitan.
“Walaupun vaksin Covid-19 dihasilkan untuk melindungi kita dari gejala dan kematian, kajian data dunia nyata dengan menunjukkan vaksin Covid-19 juga dapat mengurangkan risiko jangkitan.
“Data dunia nyata sudah menunjukkan vaksin juga mengurangkan penularan,” katanya hari ini.
Tangkap layar ciapan Khairy di Twitter hari ini.
Tambahnya lagi, peratusan individu yang tidak mengambil vaksin akan mudah dijangkiti dan dimasuki ke dalam hospital adalah tinggi.
“Tetapi hujah yang paling kuat terhadap orang antivaksin adalah, jika anda tidak mendapat vaksin, kemungkinan anda dimasukkan ke hospital lebih tinggi.

“Apabila perkara itu berlaku, barisan hadapan @KKMPutrajaya harus menjaga anda dan sudah pasti kapasiti penjagaan kesihatan semakin tertekan. Anda tidak akan hidup dalam gelembung,” ujarnya.
Susulan daripada perkongsian itu, orang ramai berasa bersyukur dan mengucapkan jutaan terima kasih buat Khairy Jamaluddin kerana berusaha sedaya upaya untuk memastikan rakyat sentiasa dalam keadaan terjaga.
“Terima kasih Yb kerana sentiasa memastikan keselamatan rakyat terjaga, saya harap orang ramai terus menjaga SOP dan kebersihan agar kes Covid-19 tak naik,” kata @Qayyumshukri.
“Saya harap kes Covid-19 terus menurun dan kadar vaksinasi semakin meningkat, sebab nak balik kampung nak jumpa mak ayah, terima kasih KJ sebab bantu kami nak balik kampung,” jelas @Shafiqjaafar.
“Alhamdulillah, semoga kita semua terus ada rasa tanggungjawab untuk menjaga SOP dan saya harap orang ramai pergi mengambil vaksin, tolong jangan percaya apa yang antivaksin cakap tentang vaksin,” ujar @Mursyidsalleh.
Setakat 4 Oktober 2021, kadar lengkap vaksinasi dalam negara bagi populasi dewasa sudah mencapai 88 peratus manakala 94.4 peratus sudah menerima sekurang-kurangnya satu dos suntikan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pukul rakan sampai mati tak puas hati soal upah
Oleh ROSLIZA MOHAMED

5 Oktober 2021, 3:51 pm
KOTA BHARU – Seorang buruh binaan meninggal dunia selepas dipercayai dipukul rakannya ketika berselisih faham mengenai pembayaran upah pembaikan tandas di Kampung Penambang di sini kelmarin.
Mangsa, Sovann Arozak, 40, yang juga warga Kemboja disahkan meninggal dunia di Hospital Raja Perempuan Zainab II (HRPZ II) di sini pada pukul 11 pagi semalam selepas hampir 12 jam bertarung nyawa di hospital berkenaan.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, pergaduhan mangsa dan rakannya dipercayai berlaku di hadapan sebuah rumah di Kampung Penambang di sini malam kelmarin.
Menurut beliau, kejadian dipercayai berpunca akibat perselisihan faham antara mangsa dan suspek berhubung pembayaran upah pembaikan tandas.
“Hasil pemeriksaan mendapati, mangsa cedera di kepala dipercayai akibat dipukul dengan objek tumpul.
“Polis sudah mengenal pasti suspek dan usaha memburunya giat dijalankan,” katanya ketika dihubungi Kosmo! hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis cari saksi kemalangan maut
5 Oktober 2021, 3:16 pm
PETALING JAYA – Polis sedang mengesan saksi kemalangan maut melibatkan seorang lelaki tempatan di Kilometer 22.7 Lebuh Raya Baru Lembah Klang (NKVE) semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian berlaku kira-kira pukul 2 petang melibatkan sebuah motosikal jenis Honda RS150r.
“Siasatan awal mendapati, mangsa merupakan seorang lelaki warga tempatan berusia 44 tahun. Mangsa dipercayai terbabas dan jatuh di atas jalan raya.
“Mangsa telah dihantar ke Hospital Sungai Buloh dan telah dimasukkan ke zon kecemasan untuk rawatan lanjut,” katanya dalam satu kenyataan di sini hari ini.
Mohamad Fakhrudin berkata, mangsa bagaimanapun telah disahkan meninggal dunia pada pukul 2.40 petang ketika menerima rawatan di hospital tersebut.
“Orang ramai yang melihat atau berada di tempat kejadian diminta tampil ke balai polis berhampiran atau berhubung terus dengan Pegawai Penyiasat Trafik, Inspektor Mohamad Khairil Helmi Mohamad Isa di talian 019-3318339 bagi membantu siasatan,” jelasnya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sorok rokok seludup bawah lantai bilik
Oleh YATIMIN ABDULLAH

5 Oktober 2021, 3:11 pm
RANTAU PANJANG – Taktik seorang lelaki yang menjadikan ruang bawah lantai bilik di sebuah rumahnya untuk menyembunyikan 93,200 batang rokok seludup gagal apabila perbuatannya itu dikesan Batalion 7 Pasukan Gerakan Am (PGA) dalam serbuan di Kampung Gong Datok dekat Pasir Puteh semalam.
PGA menjalankan serbuan di rumah tersebut pada pukul 6 pagi selepas menerima maklumat mengenai kegiatan penyeludupan rokok menerusi Op Kontraban.
Pegawai Pemerintah Batalion 7, Superintendan Azhari Nusi berkata, sewaktu serbuan dijalankan, PGA terus menahan suspek yang berusia 57 tahun sebelum membuat pemeriksaan di dalam bilik utama rumah tersebut.
“Kita telah menjumpai satu ruang di bawah lantai bilik tersebut yang dijadikan tempat untuk menyembunyikan kotak-kotak mengandungi sebanyak 93,200 batang rokok.
“Selain itu, kita turut menjumpai wang tunai sebanyak RM58,108 di atas sebuah almari di bilik sama yang dipercayai hasil jualan daripada rokok seludup,” katanya dalam satu kenyataan di sini hari ini.
Ujarnya, nilai keseluruhan rampasan rokok seludup termasuk wang tunai itu dianggarkan berjumlah RM128,008.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Amaran ribut petir, hujan lebat di 6 negeri petang ini
5 Oktober 2021, 3:02 pm
PETALING JAYA – Amaran ribut petir dan hujan lebat dijangka melanda beberapa kawasan di enam buah negeri sehingga pukul 5 petang nanti.
Jabatan Meteorologi Malaysia (MetMalaysia) dalam satu kenyataan di Facebooknya berkata, amaran itu melibatkan seluruh Putrajaya, dan Kuala Lumpur.
“Di Perak melibatkan kawasan di Kampar, Batang Padang dan Muallim, manakala di Selangor di Sabak Bernam, Hulu Selangor, Gombak, Petaling, Hulu Langat dan Sepang.
“Di Pahang antara kawasan yang terjejas ialah di Tanah Tinggi Cameron, Lipis, Raub, Bentong, Temerloh dan Bera, sementara itu, di Negeri Sembilan di Jempol,” katanya di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MOTAC seru orang ramai guna khidmat pengusaha pelancong berlesen
5 Oktober 2021, 2:45 pm
PETALING JAYA – Kementerian Pelancongan, Seni dan Budaya (MOTAC) menyeru orang ramai agar sentiasa menggunakan perkhidmatan pengusaha pelancongan yang berlesan dan berdaftar dengan pihak kementerian.
MOTAC dalam satu kenyataan berkata, berdasarkan soal selidik yang dijalankan di Pulau Langkawi selama tiga hari bermula 1 Oktober lalu, terdapat pelancong yang menggunakan khidmat pengusaha pelancongan yang tidak berlesen dan tidak berdaftar dengan MOTAC.
“Sebahagian besar dilihat lebih cenderung untuk membuat tempahan tiket pengangkutan, penginapan dan tiket lawatan secara persendirian.
“Pengusaha-pengusaha yang tidak berlesen dinasihat untuk memohon lesen dengan MOTAC bagi mengelakkan sebarang tindakan penguatkuasaan dikenakan,” katanya di sini hari ini.
Sementara itu, Pasukan Penguatkuasaan MOTAC telah menjalankan pemantauan terhadap aktiviti Pelancongan Domestik di Pulau Langkawi selama tiga hari bermula 1 hingga 3 Oktober lepas.
“Ia bertujuan untuk memberi mesej kepada para penggiat industri pelancongan bahawa MOTAC sentiasa memberi penekenan terhadap aspek penguatkuasaan serta pematuhan Akta Industri Pelancongan 1992 (Akta 482) dari semasa ke semasa.

“Fokus pemantauan adalah untuk melihat sejauh mana Tour Operating Business & Travel Agency Business (TOBTAB) patuh terhadap prosedur operasi standard (SOP) yan ditetapkan di samping mendapatkan reaksi orang ramai melancong dalam suasana norma baharu,” ujarnya.
Tambahnya, pasukan penguat kuasa turut meninjau premis-premis pelancongan bagi melihat perkembangan terkini perniagaan yang dijalankan serta turut memaklumkan kemudahan-kemudahan dan kelonggaran yang diberikan oleh kerajaan melalui MOTAC sepanjang tempoh Perintah Kawalan Pergerakan (PKP).
“Pelaksanaan aktiviti pemantauan SOP ini juga bertujuan untuk memastikan Keluarga Malaysia dapat melancong ke Pulau Langkawi dengan selamat dan secara tidak langsung membantu menjana semula pendapatan negara melalui pelancongan domestik selaras dengan sasaran mencapai kehadiran seramai 400,000 pelancong ke Pulau Langkawi sehingga Disember ini.
“Kejayaan Gelembung Pelancongan Langkawi ini boleh dijadikan penanda aras untuk membolehkan destinasi-destinasi pelancongan yang lain mengadaptasikan SOP dan kaedah pengurusan yang baik setelah negara mencapai kadar vaksinasi lengkap penduduk dewasa sebanyak 90 peratus,” katanya.
Jelasnya, orang ramai boleh mendapatkan maklumat atau perkembangan terkini melalui laman web rasmi MOTAC di www.motac.gov.my. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pandemik Covid-19 cabaran era kepimpinan mahasiswa
Oleh EDDY AQMAL MOHAMED HAMIDI

5 Oktober 2021, 3:47 pm
SHAH ALAM – Era kepimpimpinan mahasiswa masa kini disifatkan sebagai satu era kepimpinan yang cukup berbeza berbanding sebelum ini susulan berhadapan dengan pandemik Covid-19.
Timbalan Menteri Pengajian Tinggi (KPT), Senator Datuk Dr. Ahmad Masrizal Muhammad berkata, era kepimpinan Majlis Perwakilan Pelajar (MPP) dalam norma baharu ini menuntut kepada daya kepimpinan mahasiswa yang luar biasa.
“Ini adalah kerana paksi kepimpinan mahasiswa bukan lagi berdasarkan kepada prinsip-prinsip kepimpinan konvensional tetapi adalah berdasarkan kepada prinsip kepimpinan digitalisasi.
“Maknanya, kegagalan pemimpin mahasiswa atau MPP dalam mengurus dan menguasai kepimpinan bersifat ‘digital based’ akan menyebabkan mereka boleh hilang daya kecekapan yang diperlukan dalam detik sebegini,” katanya.
Beliau berkata demikian ketika merasmikan Konvensyen MPP Universiti Teknologi MARA (UiTM) Se–Malaysia 2021 yang bertemakan Melakar Kepimpinan Berprestij secara maya semalam.
Penganjuran konvonsyen berkenaan adalah bertujuan untuk menerapkan nilai kepimpinan era baharu dan menyuarakan pandangan melalui perbahasan dan perbincangan bersama yang melibatkan 244 ahli MPP seluruh UiTM bagi mencari resolusi memenuhi keperluan mahasiswa.

Ahmad Masrizal berkata, penekanan harus diberikan kepada kejituan pelajar UiTM dalam konteks mendukung aspirasi moto UiTM iaitu Usaha, Taqwa dan Mulia.
“UiTM bukanlah sekadar institusi pengajian, malah ia juga lambang perjuangan bumiputera yang meletakkan pendidikan sebagai teras utama kemajuan negara dan untuk itu UiTM perlu di ‘rejuvenate’ untuk kembali ke roh asalnya.
“Tempoh Perintah Kawalan Pergerakan (PKP) yang panjang bukanlah alasan untuk tidak melunaskan tanggungjawab yang diberikan oleh pelajar sebagai wakil mereka sebaliknya hubungan antara pelajar, MPP, Universiti dan masyarakat perlu berlangsung dalam suasana normal baharu yang terlingkup dalam parameter online,” ujar beliau.
Tambah beliau, keupayaan MPP UiTM seluruh Malaysia yang cakna akan untung nasib pelajar turut dikagumi menerusi kepedulian yang tinggi terhadap permasalahan yang dihadapi dan ditanggung oleh mahasiswa dalam hal ‘Open Distance Learning’ (ODL).
“MPP dilihat berjaya memainkan peranan sebagai pihak kedua antara pelajar dan Universiti malah disarankan agar peka dengan kepimpinan di era digitalisasi ini dan mengambil langkah perlu bagi meningkatkan kemahiran kendiri dalam bidang digitalisasi dan seumpamanya.
“Untuk membolehkan kita kekal relaven kita perlu berani berhadapan dengan era kepimpinan digital secara tuntas,” katanya.
Konvensyen secara maya yang bermula semalam hingga 7 Oktober itu turut menampilkan panel-panel antarabangsa dari Rusia, United Kingdom, Belanda dan Indonesia bagi sesi forum ‘Global Leadership: Mapping Students Leadership in The Age of Digital Era’. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penularan Covid-19 di hotel tidak jejaskan pelancongan Langkawi
Oleh MOHD. RAFIE AZIMI

5 Oktober 2021, 3:38 pm
ALOR SETAR – Penularan Covid-19 dalam kalangan pekerja sebuah hotel terkemuka di Pulau Langkawi tidak akan menjejaskan sektor pelancongan di pulau peranginan itu yang baru sahaja dibuka menerusi projek rintis gelembung pelancongan pada 16 September lalu.
Menteri Besar Kedah, Muhammad Sanusi Md. Nor berkata, beliau difahamkan kes tersebut melibatkan penularan di kediaman pekerja dan tidak melibatkan pelancong.
“Itu penularan tempatan, menular di tempat tinggal pekerja hotel tersebut. Perkara itu tidak akan menjejaskan industri pelancongan di sana.
“Kita sudah ambil tindakan perlu untuk jaga gelembung pelancongan di sana. Alhamdulillah sekarang ini Langkawi sudah bernafas semula,” katanya pada sidang akhbar selepas menerima kunjungan Menteri Pembangunan Luar Bandar, Datuk Seri Mahdzir Khalid di pejabatnya di sini hari ini.
Kosmo! hari ini melaporkan sebuah hotel lima bintang di Pulau Langkawi menutup sementara operasi secara sukarela selepas 59 pekerja serta kontak rapat mereka terdiri daripada ahli keluarga disahkan positif Covid-19. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pantau hakisan pada ban RTB elak bahaya
Oleh WAT KAMAL ABAS

5 Oktober 2021, 3:58 pm
PARIT BUNTAR – Sebanyak 10 buah kediaman penduduk di Kampung Raja Bashah Kuala Kurau dekat sini terdedah bahaya setelah berlakunya hakisan serius pada ban Rancangan Tebatan Banjir (RTB) berhampiran kawasan tersebut.
Ahli Dewan Undangan Negeri (ADUN) Kuala Kurau, Datuk Abdul Yunus Jamahri berkata, isu hakisan di kawasan berkenaan telah lama berlaku namun bertambah serius sejak tiga tahun kebelakangan ini.
Jelas beliau yang juga Pengerusi Jawatankuasa Perdagangan Dalam Negeri dan Hal Ehwal Pengguna negeri, tindakan sewajarnya perlu dilakukan tambahan pula musim tengkujuh akan tiba tidak lama lagi.
“Penduduk mengadu hakisan sepanjang 150 meter (m) itu berlaku cuma berjarak 10m dari umah penduduk, jadi ini yang dibimbangi.
“Saya telah majukan perkara itu kepada Jabatan Pengairan Saliran (JPS) Perak dan Pejabat Daerah untuk membuat kaji semula serta mencari jalan penyelesaian untuk menghalang hakisan terus berlaku serta membaiki tebing rtb itu,” katanya di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TYT perkenan DUN Melaka bubar
Oleh DIYANATUL ATIQAH ZAKARYA

5 Oktober 2021, 3:33 pm
MELAKA – Yang Dipertua DUN, Datuk Seri Ab. Rauf Yusoh mengumumkan pembubaran Dewan Undangan Negeri (DUN) Melaka, di Seri Negeri di sini, sebentar tadi.
Menurutnya, perkara itu telah diputuskan oleh Yang Dipertua Negeri, Tun Mohd. Ali Mohd. Rustam.
“Yang Dipertua Negeri telah membuat pertimbangan dan bersetuju untuk membubarkan DUN Melaka,”katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tempoh reman wanita dera kanak-kanak autisme disambung
5 Oktober 2021, 3:06 pm
KUALA LUMPUR – Seorang wanita warga Singapura yang disyaki terlibat dalam kes dera seorang kanak-kanak lelaki autisme di sebuah pusat asuhan di Bandar Baru Ampang akan disambung reman selama tiga hari lagi.
Ketua Polis Daerah Ampang Jaya, Asisten Komisioner Mohamad Farouk Eshak berkata, tempoh reman wanita berusia 51 tahun itu sepatutnya berakhir hari ini namun telah disambung selama tiga hari bagi membantu siasatan.
“Tempoh reman suspek yang juga pengurus pusat asuhan tersebut akan disambung selama tiga hari sehingga 8 Oktober ini,” katanya dalam satu kenyataan di sini hari ini.
Kes disiasat mengikut Seksyen 31 (1) (a) Akta Kanak-kanak 2001 dan Seksyen 15(1) Akta Imigresen 1952.
Kosmo! Online pada Ahad lalu melaporkan, tindakan seorang wanita mengasari seorang kanak-kanak orang kelainan upaya (OKU) di sebuah pusat asuhan di Bandar Baru Ampang di sini terbalas apabila dia akhirnya ditahan polis.
Mohamad Farouk berkata, wanita berkenaan yang juga merupakan warganegara asing berusia 51 tahun ditahan polis di pekarangan Pejabat Siasatan Seksual Ibu Pejabat Polis Daerah (IPD) Ampang Jaya kira-kira pukul 1.50 petang.

“Tangkapan dibuat ke atas wanita berkenaan susulan satu laporan polis yang diterima daripada ayah mangsa iaitu seorang lelaki tempatan berusia 36 tahun setelah dia mendapati ada kesan lebam pada bahu kiri dan kedua-dua belah mata anaknya yang berusia 6 tahun 9 bulan.
“Salah seorang cikgu di situ memaklumkan kepada bapa mangsa bahawa anaknya telah menghantukkan kepala pada meja kerana tidak mahu makan mengakibatkan lelaki itu curiga dan mahu memeriksa rakaman televisyen litar tertutup (CCTV),” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Adele bersiap sedia, bakal ubati kerinduan dunia
Oleh MOHD. HAIKAL ISA

5 Oktober 2021, 2:44 pm
SELEPAS enam tahun vakum daripada sebarang perkongsian album baharu, penyanyi wanita Britain yang merupakan antara artis paling laris di dunia, Adele semakin hampir untuk melancarkan album terkininya.
Perkara itu tidak lagi menjadi rahsia apabila Adele atau nama lengkapnya, Adele Laurie Blue Adkins mula mengemaskini ke semua wadah media sosial miliknya termasuk laman web rasminya hari ini.
Pelantun lagu Rolling In The Deep itu turut memberi bayangan kepada peminat yang merindukan listrik vokalnya bahawa era baharu semakin hampir dengan mengemaskini latarbelakang berona ‘teal blue’ atau biru kehijauan dalam semua platform media sosial, termasuk Instagram, Twitter dan YouTube.
ALBUM baharu Adele, 30 yang dikhabarkan bakal menemui peminat dalam waktu terdekat selepas penyanyi Britain itu mengemaskini ke semua wadah media sosialnya.
Minggu lalu, Adele mencetuskan tanda tanya peminatnya seluruh dunia apabila kebanyakan papan iklan mercu tanda popular dunia dilihat mempromosi album studio keempatnya yang difahamkan akan menggunakan judul ’30’.
Dalam web rasmi Adele, telah wujud butang ‘sign up’ (daftar) sekali gus memberi jaminan diskografi terbaharunya sedang dalam ‘perjalanan’ dan akan mengubat kerinduan peminat global.
Kali terakhir graduan BRIT School for Performing Arts and Technology itu melancarkan album adalah pada 2015 menerusi 25 yang menyaksikan album berkenaan mencatat rekod sebagai album paling laris untuk tahun itu dengan 18.4 juta unit album terjual dalam tempoh setahun sekali gus merupakan antara album terlaris sepanjang zaman.

Adele berpisah dengan bekas suami, Simon Konecki tahun ini namun mengejutkan orang ramai apabila mengumumkan teman lelaki baharunya, Rich Paul termasuk berkongsi penampilan  fizikalnya yang semakin ramping sejak akhir-akhir ini. – K! ONLINE


Pemaju hartanah maut jatuh kondo
Oleh MOHD SYALMIZI HAMID

5 Oktober 2021, 2:05 pm
GEORGE TOWN – Seorang pemaju hartanah di negeri ini ditemui mati selepas dipercayai terjatuh dari sebuah kondominium di Jalan Kelawai di sini hari ini.
Difahamkan, mangsa adalah salah seorang saksi bagi kes rasuah berhubung pembinaan terowong dasar laut di Pulau Pinang.
Ketua Polis Daerah Timur Laut, Asisten Komisioner Sofian Santong ketika dihubungi mengesahkan kejadian itu dan menjelaskan mangsa meninggal dunia di tempat kejadian.
“Kes masih dalam siasatan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sakit jantung lihat wanita hampir digilis
Oleh KOSMO!

5 Oktober 2021, 2:14 pm
PETALING JAYA – Pengguna pengguna jalan raya berdebar menyaksikan kejadian seorang wanita nyaris maut digilis sebuah trak pikap ketika cuba melintas di Pandamaran, Klang semalam.
Menerusi rakaman kamera papan pemuka berdurasi 19 saat yang dikongsikan FV Lew, seorang wanita kelihatan menuntun sebuah basikal melintas jalan yang sesak.
Bagaimanapun, kenderaan yang sedang berhenti tiba-tiba bergerak sebaik lampu isyarat bertukar hijau mengakibatkan tayar belakang basikal mangsa digilis trak pikap jenis Toyota Hilux.
Kejadian mendebarkan itu bagaimanapun tidak mengakibatkan sebarang kemalangan jiwa.
Tinjauan di ruangan komen mendapati rata-rata pengguna Facebook lega apabila wanita itu dilihat bangun tanpa sebarang kecederaan dan mempersoalkan bagaimana pemandu tidak melihat mangsa yang sedang melintas.
“Takkan tak nampak, bukannya Hilux tu tinggi macam lori,” marah pengguna dengan nama Ariff Haziq Roslani.

“Ini Hilux reka bentuk baru, jenis tinggi seperti lori kontena, kena pula pemandu rabun, memang seriuslah tak nampak basikal tu ada di situ,” kata Bdk Lawin.
Sejak dimuat naik semalam, perkongsian tersebut telah tular di Facebook dan mendapat lebih 1,200 reaksi dengan 88,000 tontonan dan 251 komen.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua PKRC di Kota Bharu akan ditutup
Oleh ROHANA MOHD. NAWI

5 Oktober 2021, 2:31 pm
KOTA BHARU – Dua buah pusat pengajian yang dijadikan sebagai Pusat Kuarantin dan Rawatan Covid-19 (PKRC) di daerah ini dijangka akan ditutup dalam masa terdekat sebagai persediaan awal kemasukan pelajar pada awal bulan depan.
Pengarah PKRC Kelantan, Dr. Mohd. Zurairie Mohd. Zubir berkata, dua pusat pusat kuarantin itu adalah PKRC Sekolah Menengah Kebangsaan Salor dan Institut Latihan Perindustrian, Pengkalan Chepa di sini.
Menurutnya, selepas dua buah PKRC itu ditutup, pesakit Covid-19 di daerah ini akan dihantar ke 15 buah pusat kuarantin lain di negeri ini.
“Setakat ini, seramai 1,649 pesakit tahap tiga dan ke atas masih berada di 17 PKRC di negeri ini dengan kadar kemasukan harian seramai 214 orang pesakit.
“Bagi pesakit bergejala yang dikategorikan jangkitan tahap satu dan dua, mereka dibenarkan untuk menjalani tempoh kuarantin di rumah masing-masing. Setakat ini, lebih 70 peratus pesakit Covid-19 menjalani kuarantin kendiri di rumah,” katanya.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes harian kekal bawah 9,000
Oleh SITI A'ISYAH SUKAIMI

5 Oktober 2021, 2:38 pm
PUTRAJAYA – Kes harian negara kekal bawah angka 9,000 dengan 8,817 kes hari ini, menjadikan jumlah kes positif Covid-19 sebanyak 2,294,457 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak masih melepasi angka 1,000 dengan 1,361 kes manakala, Selangor kembali melebihi angka tersebut dengan 1,348 kes dan Kelantan sebanyak 1,063 kes.
“Johor (886 kes), Sabah (805 kes), Pahang (696 kes), Pulau Pinang (595 kes), Kedah (576 kes), Perak (473 kes), Terengganu (356 kes), Melaka (246 kes), Kuala Lumpur (217 kes) dan Negeri Sembilan (122 kes).
“Selebihnya, Perlis (47 kes), Putrajaya (23 kes) dan Labuan (tiga kes),” katanya pada hantaran Facebook di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Siri Jelajah Ikhlas bermula di Johor
Oleh KHAIRUL MOHD. ALI

5 Oktober 2021, 1:34 pm
JOHOR BAHRU – Seorang ibu tunggal yang sebelum ini mencari rezeki dengan menjual juadah sarapan pagi kini terlantar di rumah selepas mengalami lumpuh di bahagian badan kanannya sejak setahun lalu.
Kini, Maimun Said, 50, tidak mampu menguruskan diri sendiri sebaliknya perlu bergantung harap kepada empat anak lelakinya yang berumur antara 15 hingga 27 tahun yang tinggal bersama.
“Anak sulung bekerja sebagai pengawal keselamatan dengan gaji RM1,000 lebih, jadi selepas membayar duit sewa sebanyak RM700 sebulan, lebihan daripada gaji itu akan digunakan untuk menampung kehidupan kami sekeluarga.
“Jika hendak diikutkan memang tidak cukup, namun kami cuba berjimat seberapa yang mampu dengan membeli barangan keperluan secara ala kadar,” katanya.
Maimun ditemui pemberita sempena Program Jelajah Ikhlas Central Sugars Refinery Sdn. Bhd. (CSR), Era Foods MY dan Media Mulia Sdn Bhd. (MMSB).
SALAH seorang ahli keluarga Maimun menerima barangan sumbangandi hadapan rumahnya di Johor Bahru.
Program julung kali diadakan itu bertujuan untuk membantu keluarga B40 yang terjejas ekoran pandemik Covid-19.

Siri jelajah yang bermula pada awal September hingga Oktober ini menyediakan sumbangan wang tunai, produk CSR dan beras Era serta hadiah eksklusif daripada MMSB.
Selain itu, bekas pekerja pembersihan hotel di Singapura, Azmin Sakur, 31, yang tinggal di Felda Simpang Waha, Kota Tinggi terpaksa bergelut demi meneruskan kehidupan dalam ekonomi yang sukar kini.
Menurut bapa kepada dua orang anak yang telah berkelana di Kota Singa selama lima tahun itu, dia terpaksa mengambil keputusan berhenti kerja susulan kerajaan melaksanakan Perintah Kawalan Pergerakan (PKP) sekali gus pintu sempadan negara ditutup.
“Dari bujang sehingga berkahwin, saya selesa bekerja di Singapura. Meskipun terpaksa bangun pagi untuk meredah kesesakan, namun berbaloi dengan gaji diperolehi.
“Tahun lalu ketika Covid-19 berlaku, syarikat mula menetapkan syarat di mana kami tidak dibenarkan kuarantin di hotel. Menyebabkan saya terpaksa mengambil keputusan pulang ke rumah mentua bersama isteri dan anak.
“Tambahan pula ketika itu ayah mentua baru sahaja meninggal dunia,” jelasnya. Azmin bersama isteri, Haziyah Hadman, 28, mengambil keputusan berniaga menjual mi celup untuk menampung komitmen bulanan dan juga perbelanjaan harian,” katanya.
Dia tidak menyangka sambutan diterima terhadap mi celup yang menampilkan rasa ala Thailand diusahakan itu amat positif serta diminati penduduk Felda.
“Tidak dinafikan bila berniaga ada pasang surutnya. Tambahan pula kami hanya mengambil tempahan dan membuat penghantaran ke rumah. Sehingga kini, kami masih mampu menampung untuk perbelanjaan anak beranak,” katanya.-K! ONLINE


Pertuduhan terhadap Rosmah bersifat ‘kambing hitam’ – peguam
Oleh NUZULSHAM SHAMSUDDIN

5 Oktober 2021, 2:10 pm
KUALA LUMPUR – Pihak pembelaan memaklumkan kepada Mahkamah Tinggi di sini hari ini bahawa pertuduhan-pertuduhan yang dikenakan terhadap Datin Seri Rosmah Mansor adalah untuk menjadikannya sebagai ‘kambing hitam’ (scapegoat), oleh pihak tertentu.
Ketika membaca ucapan pembukaan pembelaan, peguam Datuk Akberdin Abdul Kader berkata pendakwaan ke atas Rosmah adalah suatu pendakwaan terpilih (selective prosecution), dan mala fide (berniat jahat).
“Saksi pendakwaan ke-21 Datuk Rizal Mansor (SP21) adalah individu yang bertanggungjawab dan merupakan dalang di dalam kes ini yang telah meminta (soliciting) dan menerima (receiving) wang, seperti yang dinyatakan di dalam pertuduhan-pertuduhan tersebut.
“Sekiranya Rizal Mansor tidak bekerjasama dengan pihak pendakwaan untuk menuduh tertuduh dengan keterangan-keterangan palsu, maka pihak pendakwaan akan meneruskan pendakwaan ke atas SP21 (Rizal Mansor) dengan pertuduhan-pertuduhan dan hal ini menunjukkan pihak pendakwaan mempunyai niat jahat biarpun dakwaan terhadap tertuduhadalah tidak berasas,” kata peguam itu.
Dalam ucapan pembukaan itu peguam itu turut berkata, Rosmah juga tidak pernah meminta bagi dirinya melalui Rizal Mansor satu suapan wang sejumlah RM187.5 bagi projek membekalkan tenaga solar bernilai RM1.25 bilion kepada 369 sekolah luar bandar di Sarawak.
Tertuduh juga tidak pernah menerima RM6.5 juta daripada saksi pendakwaan ke-17 iaitu Saidi
Abang Samsudin bagi membantu Jepak Holdings  Sdn. Bhd. untuk mendapatkan projek solar tersebut secara rundingan terus.

“Tertuduh tidak pernah mengenali secara peribadi Saidi dan saksi pendakwaan ke-16 iaitu Rayyan Radzwill Abdullah dan pertemuan di antara tertuduh dengan kedua-dua saksi pendakwaan itu tidak pernah ada dalam pengetahuan atau rancangan tertuduh sebaliknya diatur oleh saksi Rizal Mansor yang merupakan dalang sebenar kes ini,” kata peguam itu.
Dalam pada itu, peguam itu turut menyatakan bahawa, sebelum pendakwaan bagi pertuduhan-pertuduhan tersebut, tidak wujud sebarang laporan daripada mana-mana pihak, khususnya Saidi dan Rayyan Radzwill kepada pihak SPRM bahawa tertuduh telah, secara nyata, menerima dan atau meminta rasuah, atas apa-apa wang, bagi maksud pertuduhan-pertuduhan tersebut.
Semasa prosiding, ketika ucapan pembukaan pembelaan dibaca, Rosmah berada di dalam kandang saksi bagi memberi keterangan secada bersumpah.
Perbicaraan di hadapan Hakim Mohamed Zaini Mazlan bersambung lagi esok. – K!ONLINE


Maqis rampas 90 pokok tanduk rusa
Oleh NORLIDA AKMAR IDROS

5 Oktober 2021, 2:03 pm
BUKIT KAYU HITAM – Jabatan Perkhidmatan Kuarantin dan Pemeriksaan (Maqis) menggagalkan cubaan menyeludup 90 pokok tanduk rusa dari Thailand di Kompleks Imigresen, Kastam, Kuarantin dan Keselamatan (ICQS) Bukit Kayu Hitam di sini semalam.
Pegawai penguat kuasa Maqis menemui pokok tersebut disembunyikan di bawah timbunan sayur-sayuran selepas melakukan pemeriksaan ke atas sebuah lori pada pukul 4.27 petang.
Maqis Kedah dalam satu kenyataan di sini hari ini berkata, hasil pemeriksaan mendapati kesemua pokok tersebut cuba dibawa masuk tanpa permit import Maqis.
“Kesemua barang dagangan yang dianggarkan bernilai RM4,500 itu ditahan untuk tindakan lanjut,” katanya.
Menurutnya, kegagalan untuk mengemukakan permit import yang sah menjadi kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728). – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Yuran sekolah anak Nora Danish boleh beli tanah – Netizen
Oleh KOSMO!

5 Oktober 2021, 1:44 pm
PETALING JAYA – Kisah pelakon Nora Danish yang sebak ketika menghantar anak sulungnya, Putra Rayqal Ramli Rizal Ashram, 12, ke sekolah swasta berasrama penuh, Kolej Tuanku Ja’afar (KTJ), Mantin, Negeri Sembilan pada Ahad lalu menarik perhatian seorang pengguna laman sosial apabila mendedahkan yuran persekolahan yang perlu dibayar aktres tersebut.
Menerusi hantaran seorang pengguna Facebook bernama Mufarwa Farid, lelaki itu yang juga merupakan seorang peguam, pakar motivasi dan penulis mendedahkan harga yuran persekolahan di sekolah persendirian berkelas tinggi itu menyamai harga sebidang tanah.
“Nora Danish hantar anak dia ke Kolej Tuanku Ja’afar. Isteri aku tanya di mana sekolah tersebut? Aku mula-mula ingatkan di Sekolah Menengah Sains Tuanku Jaafar. Aku pun dengan yakin jawab sekolah itu terletak di Kuala Pilah, Negeri Sembilan.
“Tak lama selepas itu, isteri tanya lagi, memang biasa ke budak darjah enam masuk? Sebab anak Nora Danish baru darjah enam (12 tahun). Cepat-cepat aku Google,” tulisnya dalam Facebook.
TANGKAP layar jumlah yuran KTJ yang ditularkan netizen sejak beberapa hari lalu.
Bagaimanapun, hasil carian dan semakan yang dibuat ke atas sekolah persendirian berkenaan ternyata membuatkan lelaki itu terkejut apabila mendapati yuran yang perlu dibayar untuk belajar di situ sangat mahal umpama harga sebidang tanah.
“Aku saja tengok yuran dia. Mana tahu rezeki anak-anak masuk sekolah itu. Sekali, mak oi! (terkejut). Yuran tahunan sekolah menengah boleh buat beli tanah. Yuran sekolah rendah, boleh kahwin dua kali (belanja kahwin),” ujarnya.

Difahamkan, yuran kemasukan ke sekolah rendah adalah sekitar RM3,000, manakala untuk sekolah menengah adalah RM5,000.
Bagi murid darjah satu dan darjah dua, yuran tahunan adalah bernilai RM30,360 setahun, manakala untuk darjah tiga dan darjah empat, yuran tahunannya adalah 34,320 setahun, darjah lima dan enam (RM39,690/setahun).
Manakala yuran untuk after school care (asuhan) dari pukul 3.45 petang hingga lima petang berharga RM12,000 setahun.
Bagi pelajar sekolah menengah pula, yuran tahunan untuk pelajar yang tinggal di asrama adalah sebanyak RM87,000 setahun, manakala yuran pelajar yang tidak tinggal di asrama adalah sebanyak RM59,700. Untuk pelajar tingkatan enam pula, yuran yang perlu dibayar adalah sebanyak RM89,400 setahun. – K! ONLINE


Elyana buntu, kos ubat kemoterapi cecah RM250,000
Oleh SAIRUL ZAMRI MISRANI

5 Oktober 2021, 1:42 pm
PETALING JAYA – “Saya sendiri pun tak tahu mana nak cari duit sebanyak itu dalam keadaan tak boleh bekerja sekarang.”
Itu luahan kerisauan penyanyi Elyana atau nama sebenarnya Erneelyana Elyana Emrizal, 34, saat bercerita tentang kos sesi kedua rawatan kemoterapi yang bakal dimulakan menjelang Jumaat ini.
“Doktor ada cadangkan saya gunakan sejenis ubat khas bagi sesi kedua kemoterapi yang harganya mencecah RM50,000 untuk satu sesi,” kata Elyana yang baru sahaja selesai menjalani rawatan kemoterapi bagi sesi pertama minggu lalu akibat kanser limfoma yang dihidapinya.
Buat masa ini, pelantun lagu Kalis Rindu itu dan suaminya kini masih dalam proses perbincangan bersama pihak pengeluar ubat tersebut mengenai harga atau mungkin mendapatkan tajaan separuh harga ubat berkenaan.
“Jujur memang buntu fikirkan perkara ini. Dalam keadaan pendapatan yang merosot dan terjejas sebab tidak boleh bekerja.
“Kos rawatan pula tinggi. Saya difahamkan ubat khas tersebut perlu digunakan untuk lima kali rawatan sepanjang proses kemoterapi berjalan, maknanya kami memerlukan sekitar RM250,000 untuk keseluruhan sesi kedua nanti,” katanya kepada Kosmo! Online.

Menerusi satu hantaran berbeza Instagramnya, pelantun lagu Kalis Rindu itu turut berkongsi beberapa kesan sampingan yang dialami usai menjalani kemoterapi pertama.
“Paling saya rasakan adalah mata saya semakin kabur dan menjadi rabun dan itu menyebabkan saya sakit mudah diserang sakit kepala. Kadang-kadang, tengok telefon sekejap pun boleh pening,” katanya lagi.
Terdahulu, Elyana membuat pendedahan tentang penyakit kanser limfoma tahap empat yang dihidapinya ketika siaran langsung konsert Gegar Vaganza musim keempat pada 2017.
Kanser tersebut turut menyerang dan merebak ke beberapa organ badannya seperti rahim, hati dan pangkal paha. – K! ONLINE


Mayat lelaki ditemui terapung dengan kaki, tangan terikat
Oleh WAT KAMAL ABAS

6 Oktober 2021, 11:28 pm
BAGAN SERAI – Mayat seorang lelaki ditemui dalam keadaan tangan dan kaki terikat di perairan laut Ban Pecah Sungai Burung Tanjung Piandang di sini semalam.
Ketua Polis Daerah Kerian, Superintendan Mazuki Mat berkata, pihaknya menerima maklumat awam berhubung kejadian itu pada kira -kira pukul 10.04 malam.
Menurut beliau, mayat seorang lelaki dewasa yang dianggarkan berumur antara 16 hingga 35 tahun itu ditemui tersangkut pada pukat di perairan itu.
“Mayat ditemui dalam keadaan tangan dan kaki terikat dengan menggunakan beg berisi pasir yang bertujuan untuk menenggelamkannya ke dasar laut.
“Hasil pemeriksaan pihak forensik di Hospital Raja Permaisuri Bainun, Ipoh mendapati keadaan mayat telah membusuk dan dianggarkan telah mati dalam tempoh beberapa hari,” katanya dalam satu kenyataan hari ini.
Hasil bedah siasat juga mendapati punca kematian adalah disebabkan kecederaan pada bahagian kepala akibat trauma tumpul dan kes disiasat mengikut Seksyen 302 Kanun Keseksaan iaitu bunuh.

“Sesiapa yang mempunyai maklumat berhubung kejadian ini atau kehilangan ahli keluarga boleh berhubung dengan mana-mana balai polis berhampiran.
“Orang ramai juga boleh berhubung terus dengan pegawai penyiasat kes iaitu Asisten Superintendan Ambri Mat Nayan di talian 011-13092525,” kata Mazuki. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Saya tak pernah minta, kalau ada saya terima – Elyana
Oleh SAIRUL ZAMRI MISRANI

6 Oktober 2021, 10:13 pm
PETALING JAYA – Penyanyi Elyana terharu dan berbesar hati atas usaha murni pelbagai pihak dalam menyalurkan sumbangan bagi menampung kos perubatan kanser limfoma yang dihidapinya.
Elyana atau nama sebenarnya Erneelya Elyana Emrizal ketika dihubungi Kosmo! Online berkata, sejujurnya dia segan dan tidak pernah terlintas untuk meminta bantuan daripada orang ramai atas penderitaan yang dialami selama ini.
“Jujur saya terharu dan tidak tahu nak kata apa. Ramai mesej (DM) saya dalam Instagram nak hulur bantuan selepas berita mengenai kos ubat yang perlu saya tanggung disiarkan.
“Saya pada awalnya memang tak pernah terfikir atau terlintas apatah lagi mahu meminta belas ihsan daripada orang lain.
“Tapi malam tadi saya dihubungi bekas pengurus syarikat rakaman sebelum ini, Sam Samin yang meminta kebenaran untuk saya untuk mereka siarkan nombor akaun bank bagi mengumpul dana meringankan beban kos perubatan,” katanya.
Tambah pelantun lagu Tak Tercapai Akalmu itu lagi, selama bertahun-tahun kebelakangan ini pun dia tidak pernah meminta-minta bantuan daripada orang luar dan menanggungnya sendiri selagi mana yang termampu.

Ditanya mengenai persediaannya menjalani sesi kemoterapi kedua Jumaat nanti, Elyana memberitahu dia tetap akan melakukan rawatan susulan tersebut seperti biasa.
“Kalau ikutkan, Jumaat ini saya dah kena mula ambil ubat khas berupa antibodi berharga RM50,000 itu. Doktor sarankan kena ambil lima kali ikut jadual ditetapkan.
“Jujur buat masa sekarang, saya memang tidak ada sumber kewangan sebanyak itu. Jika dana yang dikumpul dan disumbangkan orang ramai itu mencukupi, saya terus akan dapat ubat tersebut.
“Sebaliknya jika kewangan masih tidak menginzikan, saya tetap akan menjalani rawatan kemoterapi seperti biasa dan terpaksa menangguh dulu hasrat untuk mengambil ubat khas tersebut,” katanya lagi.
Dedah pelakon drama Dunia Baru itu lagi, sebenarnya sebelum lakukan rawatan kemoterapi sesi pertama lagi doktor sudah mencadangkan untuk dia menggunakan ubat khas tersebut.
“Doktor beritahu saya, ubat khas itu berfungsi untuk ketahahanan antibodi hingga 98 peratus dan peluang untuk sembuh daripada kanser amat cerah.
“Ada orang jenis kemoterapi berbeza-beza, macam saya doktor sarankan dan sesuai untuk guna ubat tersebut. Insya-Allah peluang untuk sembuh tu ada,” ujarnya yang turut memberitahu akan ada kesan sampingan selepas mengambil ubat tersebut nanti.
Semalam, Elyana meluahkan kerisauan dan kebuntuannya mengenai kos sesi kedua rawatan kemoterapi yang menelan belanja hingga RM250,000 bagi keseluruhan lima sesi yang akan dimulakan Jumaat ini.
Terdahulu, Elyana membuat pendedahan tentang penyakit kanser limfoma tahap empat yang dihidapinya ketika siaran langsung konsert Gegar Vaganza musim keempat pada 2017.
Kanser tersebut turut menyerang dan merebak ke beberapa organ badannya seperti rahim, hati dan pangkal paha.
Orang ramai yang ingin memberi sumbangan boleh salurkan ke akaun bank Maybank milik Elyana 114254214344. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita trauma, tangan dijilat ‘abang askar’
6 Oktober 2021, 11:50 pm
AMPANG – Seorang pekerja wanita di sebuah kedai Vape di Taman Keramat di sini, trauma selepas tangannya dijilat seorang lelaki berpakaian seragam tentera dalam satu kejadian pada tengah hari semalam.
Dalam kejadian pada pukul 1 tengah hari itu, suspek yang memakai seragam tentera telah ke kedai tersebut untuk membeli barangan vape dan keluar dari premis berkenaan sejurus selesai.
Ketua Polis Daerah Ampang Jaya, Asisten Komisioner Mohamad Farouk Eshak berkata, bagaimanapun, suspek telah kembali ke kedai tersebut dan mendakwa pod vape yang dibelinya tidak berfungsi.
“Mangsa yang berusia 18 tahun itu telah memeriksa pod berkenaan dan menggantikan dengan yang baru.
“Ketika menyerahkan pod vape berkenaan, suspek telah mengambil kesempatan dengan memegang tangan dan menjilat tangan pekerja wanita tersebut,” katanya dalam satu kenyataan di sini hari ini.
Mengulas lanjut, mangsa telah memberitahu terdapat televisyen litar tertutup (CCTV) di premis berkenaan sebelum suspek melepaskan tangan mangsa dan beredar dari lokasi kejadian.

“Kita sedang menjalankan siasatan dan usaha mendapatkan butiran peribadi serta mengesan suspek sedang giat dijalankan. Kes disiasat mengikut Seksyen 354 Kanun Keseksaan kerana cabul.
“Orang awam yang memiliki maklumat boleh menghubungi pegawai penyiasat Inspektor Siti Zaleha Abdullah ditalian 03 42897222 atau balai polis berhampiran.” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat warga emas ditemukan terapung di kolam ikan
Oleh ZAKKINA WATI AHMAD TARMIZI

6 Oktober 2021, 10:42 pm
JELEBU – Mayat seorang lelaki warga emas ditemui dalam keadaan terapung di sebuah kolam ikan di Kampung Sungai Buloh dekat sini malam tadi.
Ketua Balai Bomba Dan Penyelamat Simpang Pertang, Penolong Penguasa Bomba Muhammad Khairul Izzuan Othman berkata, pihaknya menerima panggilan pada pukul 7.55 malam tadi dan tiba dilokasi kejadian lapan minit kemudian.
“Kami mendapat panggilan daripada pihak polis untuk mengangkat mangsa yang merupakan seorang lelaki berusia 71 tahun telah meninggal dunia di dalam kolam ikan berkenaan.
“Mayat Muhamad Asul Ahmad, 71, dari Kampung Sungai Buloh, Durian Tipus, Jelebu itu ditemukan dalam keadaan terapung di tebing kolam berkenaan,” katanya ketika dihubungi hari ini.
Menurutnya, anggota bomba yang lengkap berpakaian peralatan perlindungan diri (PPE) telah mengangkat mayat mangsa yang kemudiannya diserahkan kepada pihak polis untuk tindakan selanjutnya. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemandu forklift ditahan cabul kanak-kanak
Oleh MOHD YUNUS YAKKUB

6 Oktober 2021, 9:08 pm
KLANG – Seorang pemandu jentera forklift ditahan selepas mencabul seorang kanak-kanak perempuan berusia 12 tahun di kawasan bangunan lama sebuah kolej swasta di Pulau Indah, semalam.
Suspek berusia 23 tahun itu ditangkap kira-kira pukul 8.30 malam sebelum diserahkan kepada pihak polis.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal mendapati suspek telah memeluk dan cuba meraba payudara mangsa.
Katanya, sekumpulan orang awam kemudiannya telah berjaya menahan suspek sebelum diserahkan kepada pihak polis untuk tindakan lanjut.
“Siasatan mendapati suspek bekerja sebagai pemandu forklift kepada salah sebuah gedung perabot.
“Hasil semakan mendapati suspek mempunyai dua rekod lampau berkaitan dadah termasuk memilik barangan terlarang itu,” katanya ketika dihubungi Kosmo! hari ini.

Jelas beliau, hasil siasatan awal juga mendapati suspek mengaku terlibat dalam kes tersebut dan kini direman selama dua hari bermula hari ini.
Kes disiasat mengikut Seksyen 354 Kanun Keseksaan dan Seksyen 14(a) Akta Kesalahan-Kesalahan Seksual terhadap Kanak-Kanak 2017. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


21 Hutan Taman Negeri di Selangor dibuka untuk pendakian
Oleh NORHAYATI YAHAYA

6 Oktober 2021, 9:17 pm
SHAH ALAM – Sebanyak 21 kawasan Hutan Taman Negeri (HTN) dibenarkan untuk aktiviti pendakian bagi tempoh Pelan Pemulihan Negara (PPN) Fasa 3.
Jabatan Perhutanan Negeri Selangor (JPNS) dalam kenyataannya ini meliputi sembilan HTN di daerah Selangor tengah meliputi Gunung Nuang, Gunung Hitam, Bukit Cenuang, Air Terjun Sungai Lepoh, Bukit Saga, Bukit Apek, Bukit Broga, Air Terjun Sofea Jane dan Bukit Kembara.
Katanya, selebih 12 HTN adalah daerah Hulu Selangor iaitu Gunung Ulu Semangko, Bukit Choroko, Bukit Kutu, Air Terjun Lata Medang, Air Terjun Lata Macau, Air Terjun Setinggi dan Air Terjun Lubuk Kawah.
Selain itu, Air Terjun Lubuk Tedung, Bukit Repin, Air Terjun Ulu Perdik, Air Terjung Sungai Pisang dan Air Terjun Sofea Jane.
“Hanya tujuh orang pendaki dibenarkan dalam satu kumpulan dengan sebarang pertanyaan dan borang permit boleh dimuat turun menerusi laman rasmi sesawang JPNS,” katanya hari ini.
Sebelum ini, JPNS memaklumkan bahawa kawasan Taman Eko Rimba Negeri Selangor mula dibuka kepada pengunjung pada 2 Oktober.

Manakala laluan pendakian di dalam Hutan Simpanan Kekal (HSK) di Selangor akan dibuka kepada pengunjung mulai 9 Oktober ini.
“Semua pengunjung dimohon untuk mematuhi prosedur operasi standard (SOP) Majlis Keselamatan Negara PPN Fasa 3, SOP Sektor Ekopelancongan Sumber Asli (Taman Eko Rimba & Hutan Taman Negeri) bertarikh 17 September 2021,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sambutan hari lahir di pantai berakhir tragedi
Oleh ZAKKINA WATI AHMAD TARMIZI

6 Oktober 2021, 10:08 pm
PORT DICKSON – Kegembiraan sebuah keluarga menyambut hari kelahiran berakhir tragedi apabila salah seorang daripada mereka meninggal dunia selepas lemas di Pantai Seaview, Tanjung Gemuk, di sini petang tadi.
Mangsa, Muhammad Nurmubien Muhammad Miqdam, 6, ditemukan anggota penyelamat dalam jarak 10 meter dari persisiran pantai tersebut kira-kira pukul 6.40 petang sebelum diberikan bantuan pernafasan.
Mangsa bagaimanapun disahkan meninggal dunia di Hospital Port Dickson.
Bapa mangsa, Muhammad Miqdam Bahtiar, 36, berkata, ketika kejadian dia dan keluarga baru sahaja meraikan sambutan ulang tahun seorang lagi anaknya yang berusia tiga tahun.
“Kami sekeluarga sampai pada pukul 3 petang di pantai bagi menyambut hari kelahiran anak saya yang ketiga. Selepas makan, anak-anak saya duduk di tepi pantai untuk bermain air dan saya ada berpesan agar mandi di tepi pantai sahaja.
“Kejadian berlaku agak pantas, tidak sampai beberapa minit, saya lihat anak saya sudah berada di laut. Saya cuba berenang untuk mendapatkan anak saya namun tidak sempat kerana ombak agak kuat.

“Ombak terlalu kuat dan menolak, dan saya juga hampir lemas namun sempat berpaut pada batu,” katanya ketika ditemui di Hospital Port Dickson hari ini.
Menurut Muhammad Miqdam, ketika kejadian, terdapat orang awam yang turut berenang untuk menyelamatkan anaknya.
“Terdapat orang awam yang membantu namun terpaksa berpaut ke tepi batu kerana ombak kuat.
“Selepas agensi penyelamat datang mereka menjumpai anak saya terapung,” katanya.
Dalam pada itu, dia memberitahu, reda dengan kejadian tersebut dan menerimanya sebagai ketentuan takdir.
Katanya, jenazah anaknya itu akan dibawa ke rumahnya di Taman Nusari Bayu 1, Bandar Sri Sendayan, Seremban malam ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


10 pelancong ditahan bersama dadah, ubat batuk
Oleh NUR AMALINA AZMAN

6 Oktober 2021, 9:01 pm
LANGKAWI – Seramai 10 pelancong ditahan bersama dadah jenis ketamin dan ubat batuk di sebuah bilik hotel di Pantai Tengah di sini awal pagi ini.
Dalam serbuan kira-kira pukul 1.30 pagi itu, kesemua lelaki berusia 23 hingga 31 tahun tersebut ditahan polis Bahagian Siasatan Jenayah Narkotik Daerah Langkawi dan Balai Polis Padang Mat Sirat.
Kesemua suspek datang dari Kuala Lumpur untuk bercuti di pulau peranginan ini.
Ketua Polis Daerah Langkawi, Asisten Komisioner Shariman Ashari memberitahu, hasil pemeriksaan menemui lapan peket plastik lut sinar berisi dadah jenis ketamin dianggarkan seberat 7.2 gram dan dua botol ubat batuk kira-kira 200 mililiter.
“Dadah dan ubat batuk tersebut ditemui di atas meja kecil di dalam bilik berkenaan,” katanya dalam satu kenyataan di sini hari ini.
Kata beliau, enam suspek didapati positif ketamin manakala empat lagi negatif dadah.

Tambahnya, kes disiasat di bawah Seksyen 12(2) dan Seksyen 15(1)(a) Akta Dadah Berbahaya 1952.
“Mereka juga dikompaun RM4,000 seorang kerana melanggar syarat prosedur operasi standard (SOP) iaitu berkumpul di bilik hotel sama sehingga menyukarkan untuk melaksanakan penjarakan sosial.
“Kompaun dikenakan mengikut Perkara 9 Peraturan Pencegahan Dan Pengawalan Penyakit Berjangkit (PPDPPB) 2021,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bayi lelaki ditemui dalam tong sampah
Oleh IVAN AMIRUL

6 Oktober 2021, 10:51 pm
KOTA KINABALU – Seorang bayi lelaki masih bernyawa ditemui dalam tong sampah berhampiran sebuah pasar raya di Taman Indah Permai, Manggatal sekitar pukul 7 malam tadi.
Bagaimanapun, bayi cukup sifat berkenaan dipercayai baru sahaja dilahirkan sebelum dibuang di lokasi terbabit, ditemui seorang lelaki yang secara kebetulan melalui kawasan pembuangan sampah berkenaan.
Pemangku Ketua Polis Daerah Kota Kinabalu, Superintendan George Abd Rakman berkata, siasatan awal mendapati seorang lelaki yang enggan dikenali mendakwa pada mulanya terdengar bunyi rengekan yang disangka kucing namun apabila semakin menghampiri kawasan pembuangan sampah terbabit, bunyi berkenaan semakin kuat sehingga membuatkannya mencari punca bunyi yang didengarnya.
“Lelaki berkenaan terkejut apabila bunyi yang didengarnya adalah dari seorang bayi dan terus menghubungi talian kecemasan 999 untuk memaklumkan kejadian.
“Polis yang tiba di lokasi kejadian terus menjalankan siasatan dan bayi terbabit diserahkan kepada pasukan ambulans untuk tindakan lanjut,” katanya ketika dihubungi hari ini.
Mengulas lanjut, George menyatakan bayi itu kemudiannya dihantar ke Hospital Wanita dan Kanak-Kanak Sabah (HWKKS) untuk pemeriksaan dan rawatan.

“Siasatan lanjut sedang dijalankan untuk mengesan suspek yang terbabit dan kes disiasat mengikut Seksyen 317 Kanun Keseksaan kerana kesalahan membuang bayi.  – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929